text:
sabato 7 dicembre 2013
Il savon fat in cjase
Ator i agns Cuarante dal secul passât la culumie paisane e passave sot la vôs S.C.G., Stale, Ciôt e Gjalinâr, la miôr ere la C. grande fieste pagane cul purcit su la bree .
Si faseve di dut par tignî il purcit, e chei che a no lu vevin a gioldevin di une part di rosari da bande di chei che a lu vevin a titul compensatîf; mai che i vessin zontât un fîl di luianie di sanc, par bonâ in plui de anime ancje il cuarp.
Finît di purcitâ i scarts di chê puare bestie a finivin a boli intun cjalderon, zontâts a sode, alum di rocje, talco, e vie indenant, il parcèal jere di fâ il savon in cjase .
Prin di lâ a scuele mê mari mi bruntulave simpri; “Laviti la muse, i pîts, las mans, brut mus di un soç!”
E jo tal riuç fûr cjase la ubidivi, doprant il savon (di cjase) e dopo mi inviavi a scuele, ma chi al vignive il biel…
Ducj i cjans e gjats dal borc mi corevin daûr; un mi lecave las mans, chel altri muarduzave i sgarets cuvierts di cjalçuts in lane di piore (di cjase ancje chê).
Un di il cjan di Sisto cjaçadôr, clamât il “picje cjacis” par vie di chei vuès a viste e simpri plen di fan, mi à muardût il barbuç puartantmi vie cuasi la gramule, furtune che Vigie potarie ma la à tirade dongje cuntune lungje cusidure, fate cui imprescj e la trade di sio marît Checo cjaliâr.
Cu la sbessule feride, ai scugnût stâ cjase di scuele une setemane, mai pi tant ben! Cuant che mê mari mi à ricompagnat, la siore mestre e à volût fâ indagjinis sul cemût che cjans e gjats mi corevin daûr; tepe come ca jeri no podevi jessi un sant Francesc, cuant che disèi che mi lavavi cul savon (di cjase), la mestre e capî dut.
Puare gno mari, par sparagnà no meteve dentri la sode, cussì il savon al restave cul odôr di cjar fraide, e le mestre le à conseade di doprâ il palmudiulive.
Dopo chest Sant Francesc al à pierdût le aureole, nie plui gjats e cjans daûr , e ancje i compagns di scuele no scjampavin vie come prime, ma a stavin plui dongje a nasâ il sparfum di palmudiulive.
No us conti il dam procurât in famee, un palmudiulive al costave vot ûfs di gjaline, pari a cuatri fertais che a lôr volte furnivin la cene par cuatri dîs.
Dopo chê volte mê mari no mi vosave tant a dimi “ Laviti la muse, i pîts , las mans, brut mus di un soç.”
di Luciano Marinig
Etichetis: Gjenar ironic, Gjenar romantic, Luciano Marinig
mercoledì 4 dicembre 2013
La eroine
I viôt mê mari che si jeve sù une palpiere. E plante une ongule in bande, jenfri la code e il cjalâmi, e sburte. Il voli al salte fûr come une bale di zuiâ. Lu cjape in man e mi rît, lu met in bocje.
E mastie pacjant tant che un frutin.
Gno pari no, lui nol rît. La lame si môf su e jù sul stomi, i sbrisse, vie vie che il sanc al sporcje il mani dal curtis. Vierte la panze come une puarte, lu viôt ficja dentri une man, i budiei a fumin di cjalt, su la palme, intant che mai pare denant dai voi, come un regâl preseât.
E tu, femine, tu che tu sês il dopo e il doman, tu mi parturisis in braç un pipin di veri e lamiere. Al spache dut. Al vai come un demoni di catram.
Par fortune jê e rive, mi jude, mi jemple di cjâf a pîts.
Jê cu la mascare di scûr, jê cu la manteline di cinise, jê cu la ridade che e sdrume ogni mê pôre. Par un moment no soi plui ca, ne là, ne inniò. No soi plui là dentri, vîf, ta chê machine di muarts.
Il bonstâ mi gjave la gusele.
di Raffaele Serafini
Etichetis: Contis, Contis dal Ostîr, Gjenar di orôr, Gjenar sociâl, Raffaele Serafini
lunedì 2 dicembre 2013
Il videoregjistradôr
Anute di Bertin a i fîs ator pal mont.
Il plui dongje al è in Gjermanie e si fâs viodi pôc, sì e no une volte l’an, e ancje in chê volte di premure.
Anute e à une gole mate di viodi i nevôts e cemût che a vegnin sù e par letare i domande dispès a siò fi cualchi fotografie dai fruts.
Ven a stâi che pal so complean al rive un pac da la Gjermanie de bande di siò fi. Ben, tal pac al è un videoregjistradôr e une cassete cul cine dai fruts. Dute contente Anute, che e je inzegnose e di coce fine, e cîr di tacâlu ma nol è nuie di fâ, lis prove dutis ma nol va.
Anute e clame lis babis dal borc, che di solit a san dut. Ma ancje par lôr però la robe e je masse imberdeade.
Tocje rindisi e clamâ Pauli, il tecnic. Malvulintîr, parcè che il “tecnic” al coste e si lu clame nome cuant ca rive la aghe al cûl.
I jentri in cjase e Anute mi spieghe la cuistion. “Ai parât dentri la spine da l’argagn ta la curint, come che al è scrit tal biliet di gno fi, po dopo ai metût la cassete ta la sô barconete e l’imprest le à glotude ben. Si è piade ancje une lusute ma ta la television no si viôt nuie. Che al sedi di belzà rot?“
Jo i viôt subit che al mancje il cavo di colegament, il CAVO SCART.
“Anute, nol è rot nuie – i dîs jo - Chi al mancje un cavo, bisugne chi us meti il CAVO SCART”.
“A no, pa la monate – e salte sù Anute - no vuei un cavo scart. Jo i pai ce che al è di paiâ, ma ca mi meti un cavo bon”.
Ridint i spieghi che a si clame propit cussì.
I ai metût ce che al jere di meti e le ai contentade, ma vignint vie mi è parût, che su la storie dal cavo scart che al è bon, no sedi stade masse convinte.
Il plui dongje al è in Gjermanie e si fâs viodi pôc, sì e no une volte l’an, e ancje in chê volte di premure.
Anute e à une gole mate di viodi i nevôts e cemût che a vegnin sù e par letare i domande dispès a siò fi cualchi fotografie dai fruts.
Ven a stâi che pal so complean al rive un pac da la Gjermanie de bande di siò fi. Ben, tal pac al è un videoregjistradôr e une cassete cul cine dai fruts. Dute contente Anute, che e je inzegnose e di coce fine, e cîr di tacâlu ma nol è nuie di fâ, lis prove dutis ma nol va.
Anute e clame lis babis dal borc, che di solit a san dut. Ma ancje par lôr però la robe e je masse imberdeade.
Tocje rindisi e clamâ Pauli, il tecnic. Malvulintîr, parcè che il “tecnic” al coste e si lu clame nome cuant ca rive la aghe al cûl.
I jentri in cjase e Anute mi spieghe la cuistion. “Ai parât dentri la spine da l’argagn ta la curint, come che al è scrit tal biliet di gno fi, po dopo ai metût la cassete ta la sô barconete e l’imprest le à glotude ben. Si è piade ancje une lusute ma ta la television no si viôt nuie. Che al sedi di belzà rot?“
Jo i viôt subit che al mancje il cavo di colegament, il CAVO SCART.
“Anute, nol è rot nuie – i dîs jo - Chi al mancje un cavo, bisugne chi us meti il CAVO SCART”.
“A no, pa la monate – e salte sù Anute - no vuei un cavo scart. Jo i pai ce che al è di paiâ, ma ca mi meti un cavo bon”.
Ridint i spieghi che a si clame propit cussì.
I ai metût ce che al jere di meti e le ai contentade, ma vignint vie mi è parût, che su la storie dal cavo scart che al è bon, no sedi stade masse convinte.
di Pauli Jacuss
Etichetis: Contis, Gjenar ironic, Pauli Jacuss
venerdì 29 novembre 2013
Il scrign
Ogni tant o ai bisugne di evadimi dal presint; lu fasevi cuant che o jeri frut, ancje di frutat e cumò, di grant, o scjampi di lui riviodint il gno passât, traviers imagjinis vieris, e cussì, al spielâmi intai ricuarts che lôr mi puartin, o cjapi cussience che in veretât i timps a son ben altris, e che i cambis si van produsint tant di buride, che metin a prove la mê capacitât di adatament.
Dut câs mi sint une persone fortunade a vê chestis fotografiis. Cualchidune za e je cuvierte di chel colôr indefinît che al lasse il passaç dal timp. Dutis a son dentri di un scrign, cun tant di clostri e bertuelis di fier batût. O sint di vê l’arcje dal tesaur, come se la mê esistence e fos li dentri, contade cun gresis pineladis in blanc e neri o ben di colôr, a traviers di vivis metaforis.
Mi plâs fermâ la mê cjalade sore chês imagjinis dulà che si presee la capacitât dal fotograf di ritratâ in profonditât no dome la essence dal istant, ma ancje i profonts e segrets lineaments interiôrs dal sogjet.
Chest mi fâs capî che, in cierts popui primitîfs dulà che e rivà la civilizazion, i siei abitants a àn timôr di sei retratâts, za che a crodin che ur stan robant l’anime; jo o crôt che no nus robin la anime, però sì, le cjapin in prestit, fermant chel istant svoladiç che al fluìs tal timp.
I dîs che o resti di bessôl a cjase, o aprofiti dal cidinôr par imerzimi in chel mont e tocjâ cun man chei ricuarts. O torni a viodi lis musis di chês personis cjaris, jo o volarès sintî ancjemò il sun des lôr vôs e fermâlis... tal timp. O ricêf ancje dai nulôrs di profums mai smenteâts..., di cidinôrs che vuelin tasê fasint fadie... berdeis e ruspidecis no risoltis... Si sa, la vite e je plene di coerencis e ancje di incoerencis. O podaressin dî: une drete e une avierse...
Dentri il scrign e je la storie de mê famee, tirant dentri personis che no ai cognossudis, za che a formin part di altris rams dal stes arbul familiâr. O sint che a chei che impì ju ai vûts par dongje o varès dovût domandâur tantis robis, savê plui di lôr e dai lôr familiârs, savê di plui de mês lidrîs. A son moments dulà che o crodin di vê tes nestris mans la eternitât, tant chê dai nestris cjârs, come de nestre, e invezit cuant che o vierzìn lis palmis, nus din cont che e jere nome une percezion, une sensazion.
Gno nevôt mi cjol in zîr cuant che mi viôt ocupât cul scrign e par plui che o trati di spiegai, nol rive a capî il gno cerimoniôs ategjament. Lui, mostrantmi la sô cjamare digjitâl, che e implee une tecnologjie che jo no rivi e no vuei rivâ a capîle, mi fâs viodi che fracant un boton lis imagjinis a puedin viodisi di diferentis manieris.
Jo no sai se gno nevôt al conservarà i miei ricuarts, dome il passâ dal timp lu disarà. Mi console pensâ che, forsit, cualchi dì al sinti lis mês necessitâts atuâls come propris, alore, l’arcje dal tesaur e sarà a salf.
di Galliano di Buenos Aires
Etichetis: Contis, Galliano di Buenos Aires, Gjenar romantic, Gjenar sociâl
mercoledì 27 novembre 2013
Joe Tex e Joe Cocker
O jeri a scuele tes superiôrs e mi menave cjase gno pari che al lavorave come vuardian tai parchegjos a Udin. Une dì o vevi tirât sù une mierde di cjan par vie di chei bregons a zampa che a levin di mode e che a strissinavin fin par tiere.
Lis robis no son cambiadis in citât, jessint ancjemò intate bastarde che no nete la mierde di cjan!
Ma anìn indevant. Une dì i vevi scjariât la baterie a le machine di papà a fuarce di scoltâ lis cassetis che al veve: Joe Tex e Joe Cocker, Guido e Maurizio De Angelis e une compilation regjistrade in presa diretta cul microfon dongje di une casse! Tal nastri un amì di gno pari al veve mitût dentri il top de musiche rock: Pink Floyd, Rolling Stones, Black Sabbath, Led Zeppelin e ancjemò il grant Joe Cocker, eroi di Woodstock.
Scoltât chei artiscj o vevi realizât che la musiche rock e jere propite la miôr di dutis! Altri che il jazz e la musiche classiche, robe di cagons! Altri che il pop e il melodic o la musiche a vecjo vie!
A dîsi la veretât o ai mitût cualchi an par savê cui che a jerin chei complès: no jessint i titui su la k7 o vevi ricognossût sul moment dome Cocker e Stones; no vevi nissun fradi grant a insegnâmi i rudiments dal rock: o fasevi di bessôl. Mi visi anche di chel tipo che al passave par Pavie cu la radio in machine e a manete Shine On You Crazy Diamond, cjançon deventade famose o savin parcè.
Ce tantis emozions che mi deve scoltâ la radio cu lis cassetis te machinÆ paternÆ! La Giulia 1300 verdone, la macchina della morte, come che le clamave lui, lui che al sbaté cuintri un platan salvantsi par meracul!
Une dì o stavi visionant il film di Woodstock cun gno cusin, tal tinel, e in chel al jentre gno pari propit tes senis di oms crots…
“Ce monade chest Woodstock; al è plen di oms crots… almancul che mi fasessin viodi cualchi femine!”
Cussì al diseve. E pensâ che propite a Woodstock si jere mitût in lûs il so eroi, Joe Cocker, chel des cassetis…
Cumò i timps a son cambiâts: dulà sono lis k7? A stan sparin parfin i cd e i zovins si sturnissin cul Aipòd a scoltâ nome … musiche di mierde!
Lis robis no son cambiadis in citât, jessint ancjemò intate bastarde che no nete la mierde di cjan!
Ma anìn indevant. Une dì i vevi scjariât la baterie a le machine di papà a fuarce di scoltâ lis cassetis che al veve: Joe Tex e Joe Cocker, Guido e Maurizio De Angelis e une compilation regjistrade in presa diretta cul microfon dongje di une casse! Tal nastri un amì di gno pari al veve mitût dentri il top de musiche rock: Pink Floyd, Rolling Stones, Black Sabbath, Led Zeppelin e ancjemò il grant Joe Cocker, eroi di Woodstock.
Scoltât chei artiscj o vevi realizât che la musiche rock e jere propite la miôr di dutis! Altri che il jazz e la musiche classiche, robe di cagons! Altri che il pop e il melodic o la musiche a vecjo vie!
A dîsi la veretât o ai mitût cualchi an par savê cui che a jerin chei complès: no jessint i titui su la k7 o vevi ricognossût sul moment dome Cocker e Stones; no vevi nissun fradi grant a insegnâmi i rudiments dal rock: o fasevi di bessôl. Mi visi anche di chel tipo che al passave par Pavie cu la radio in machine e a manete Shine On You Crazy Diamond, cjançon deventade famose o savin parcè.
Ce tantis emozions che mi deve scoltâ la radio cu lis cassetis te machinÆ paternÆ! La Giulia 1300 verdone, la macchina della morte, come che le clamave lui, lui che al sbaté cuintri un platan salvantsi par meracul!
Une dì o stavi visionant il film di Woodstock cun gno cusin, tal tinel, e in chel al jentre gno pari propit tes senis di oms crots…
“Ce monade chest Woodstock; al è plen di oms crots… almancul che mi fasessin viodi cualchi femine!”
Cussì al diseve. E pensâ che propite a Woodstock si jere mitût in lûs il so eroi, Joe Cocker, chel des cassetis…
Cumò i timps a son cambiâts: dulà sono lis k7? A stan sparin parfin i cd e i zovins si sturnissin cul Aipòd a scoltâ nome … musiche di mierde!
di Checo Tam
Etichetis: Checo Tam, Contis, Gjenar romantic, Gjenar sociâl
sabato 23 novembre 2013
Furlan e Contis Curtis... e maridâju?
Somee aromai che si sedin un pôc cuietadis lis polemichis saltadis fûr daûr dal Premi San Simòn di Codroip, che par cheste edizion dal 2013 nol à viodût nissun vincidôr, a front di une partecipazion minime.
Di plui bandis, par dret o ledrôs, o ai sintût clamâ dentri ancje la nestre Ostarie, insuazade inte cussì nomenade "scriture digjitâl" (come se scrivi al fos difarent se si lu fâs sul web). Si che duncje, mi sint di dâ cualchi parê su la cuistion, viodût di dentri la mê piçule esperience inte narative furlane. In particolâr, par cui che al volès meti adun un struc dal dibatit, al pues cjapâ come riferiment l'articul di Tolazzi sul Messagjero Venit dal 29/10, lis rispuestis rivadis la dì dopo, chest articul su Eurofurlan, lis opinions di William Cisilino e Paolo Patui, e la cuintri rispueste di Tolazzi.
Ce dî?
Al par strani, tant par scomençâ, che cuant che un Premi Leterari - che al è un concors, une gare - al viodi partecipâ dome cuatri di lôr, si meti sot judizi la lenghe doprade, invezit che il sburt a partecipâ. Al sarès come se, come che al capitât al Premi Bancarella chest an, dulà che al à vint un libri ogjetivamentri imperfet (par no dî brut), si discutès su lis mancjancis e la decadence de lenghe taliane (insome, si veve pur simpri scomençât cuntun ciert Ernest).
Ma schercino?
L'assiome "Pôcs scritôrs furlans che a partecipin al concors = la lenghe furlan e à fastidis" mi somee un tantin ridicul, sedi par la afermazion che al puarte indenant, sedi par la claretât de sô seconde part.
Visintsi che o stin cjacarant di une lenghe che non ven insegnade a scuele, di un popul par la plui part no alfabetizât e che, par chest motîf, al fornìs pôcjissims letôrs e pocjis oparis leteraris di podê lei. E jessint che chescj, struche struche, a son i ingredients di fonde de recipe par tirâ sù un scritôr… o varessin za dite vonde, di chest presunt "tradiment de lenghe furlane".
Cui ajal tradît cui? Mi domandi.
Cun di plui, meti sot judizi la cualitât di chei cuatri autôrs, rivant a concludi che no 'nd è nissun che al merete di vinci, poben, ancje chi, a cjalâ il nivel talian dai scritôrs e dai romançs produzûts, mi somee che o sin dentri in plen inte situazion taliane. "Zero su cuatri" al è un numâr just e plausibil par un paîs dulà che 'nd è plui scritôrs che letôrs, che al incorone Volo come paron des venditis e dulà che une des frasis plui frecuentis, cuant che un si jeve ben a matine, e je "Ho deciso di scrivere un libro".
Ven a stâi che, fin chi, talian o furlan che al sedi, la lenghe doprade e ven tocjade une vore pôc de abilitât di fâ sù e gjestî un romanç. Il prin a jessi curât, duncje, al è forsit il Premi San Simòn che, al va dit, al à plui di cualchi motîf par jessi stât cussì pôc calcolât in chest 2013.
Anzit, par viodile di un altri cjanton, il no jessi sigûrs dal davuelziment dal Premi al varès di vê slontanât propit i miôr scritôrs, o almancul, chei che a son cussients che un bon romanç no si invente i cuatri e cuatri vot, ma al è il risultât di mês di preparazion e agns spindûts a scrivi une vore e lei une vorone. Ma ancje chest, al è indipendent de lenghe doprade.
Su cheste fonde mi devente une vore fastidiose la declarazion di Garlini, che al vierç disint di savê pôc e nuie de situazion de narative furlane, ma al va indenant ipotizant la muart de lenghe. Ancje jo, in efiets, cu la me piçule cognossince de leterature in tagalog, o sai za che e je une lenghe zombi. E inmò plui odiose la scoretece gjornalistiche che intal titul e pant dome chestis peraulis, rivadis però dopo une schirie di testemoneancis parsore la vivarositât de lenghe furlane, soredut in rêt, e no in ultin ator da lis contis curtis. A mi, insome, no son tant lis peraulis butadis cussì, a la lizere e un pôc mâl ripuardadis dal gjornâl, a fâmi pôre, ma mi spaurìs di plui la tesi di Simone De Cia, che cun dâts e criteri al pant un doman no tant lunc, pe marilenghe, ancje se al dâ ancje plui di cualchi midisine.
Ma nô di Contecurte cemût jentrino, in dut chest?
Forsit no jentrin propit. O miôr, forsit a jentrin intune minorizazion de conte curte che e je de editorie nazionâl, e no locâl. Jenfri lis sieltis che di sigûr a àn sbassât la partecipazion al Premi San Simòn e je ancje chê di vê gjavât, di cualchi an in ca, la pussibilitât di presentâ contis curtis. Il favor par il romanç al pues forsit lâ ben intun contest dulâ che i scritôrs potenziâi a son tancj, par che se il mâr al è vast, prin o dopo si cjate il pes preseât (si lei Marchetta); ma cuant che no je cussì tu riscjis di restâ a sec, come che al è capitât.
E a podarès capî une sielte cussì seletive, su la forme leterarie, se si vès voie di rignovî une tradizion di une lenghe fate di romançs, ma... il furlan? Puppo, Marchet, Meni Ucel, la Marpillero, la Percude e tancj altris mi par che a stedìn a li a dî il contrari, o se no altri a dî che la tradizion de contis curtis furlanis e je vive e sane, e no podarès jessi difarent par une lenghe come la nestre, che e rive a rindi ben cu la semplicitât e che e je siore di peraulis e espressions "icastichis", par dîle a la Calvino.
Lassant in bande i discors su la muart de lenghe - cualsisei pierdite definitive di cualsisei robe e je simpri negative - si varès di scomençâ a viodi il doman naratîf in funzion dal vuê lenghistic.
La minorizazion del lenghe furlane ae puartât a une carence di letôrs par la fature che a fasin?
Benon! La conte curte e je plui facile di frontâ e à pues puartâ parfin a insegnâle, la lenghe, oltre che a gjoldile.
I scritôrs furlans no sono bogns (ni plui ni mancul di ducj i esordients, par gno cont) di scrivi un romanç mertevul di chel non?
Bon! Ma chei talians lu sono? E in ogni câs, sticìn a scrivi contis, che a son stadis sedi palestre, sedi alenament par ducj chei che a àn scomençât a produzi narative.
La leteradure furlane ise carente di romançs che a puedin dâ il vie a une tradizion narative di puartâ indenant?
Pôc mal! In cierts Paîs, soredut di lâ dal oceani, la conte curte al è gjenar sorestant, preseât e sostignût, cun tradizion e leterature. Parcè no podino sielzile ancje nô par il furlan, in cuintritendence cu la editorie taliane?
Il romanç al restial formât di fonde de leteradure e uniche espression "alte" par valorizâ une lenghe?
Ma dulà! No saltino fûr di un premi Nobel dât a une scritore che di romançs no 'nd à scrit mai nissun? E no vivino intune suaze dulà che i timps, di vite e di leture, si son scurtâts une vore?
Il furlan, par sô nature melodiche e storiche, e je lenghe une vore adate a vinci l'incuintri di boxe inmaneât cun il letôr par KO, pluitost che ai ponts (robant une definizion di Cortazàr).
Ancje parcè, la plui part des citazions di chescj dîs mi pâr che a cognossin une vore pôc la nestre Ostarie - che in dì di vuê, insiemit cu la Comugne, Marchetta e cu lis jessudis de Kappa vu, mi pâr dâ font al panorame leterari de narative furlane curte e un tichinin vivarose.
Parcè no la cognossin?
Sedi in ben, sedi in mancul ben.
Forsit no si rindin cont che in cheste Ostarie i problemis de lenghe a saltin fûr come dapardut, jessint che il plui zovin dai contecurtârs atîfs o ai pôre di jessi jo, che soi aromai tôr i 40 agns.
Forsit cualchidun nol capìs che - al baste dâ un cuc ae varietât des nestris contis e des traduzions - il furlan al è dut fûr che une lenghe cence potenziâl espressîf, jessint che al rive a "contâ" ogni zenâr leterari e ogni nivel.
Forsit no san che daûr dal lavôr di publicazion sul blog al è un piçul "servizi" di corezion di grafie e lessic, cence dal cuâl, forsit, il blog al sarès za muart.
Forsit no àn viodût che daûr di une schirie in aparince numerose di contecurtârs, la plui part a son passâts in ostarie cence plui tornâ, e che chei in ativitât a restin pôcjis unitâts.
Forsit no san che ae fin, la gjestion di cumò e je ta lis mans (o su la schene, secont che la cjalais di dentri o di fûr) di une persone sole (l'Ostîr), judât a periodis di cualchi colaboradôr, che si fâs dut di rive jù e par il (grant) plasê di fâlu.
Forsit no si son inacuarts che, ancje ta lis robis plui semplicis (un "condividi" su facebook, par dî une) il blog nol ven cuasi mai sostignût (nancje dai stes contecurtâr, eh), cun risultât che ae fin de zornade la sô visibilitât intal ambient dal web e reste une vore circoscrite e sierade.
E dopo dut chest discors, propit cirint di fâ cjapâ cussience ae nestre lenghe minorizade di vê une comunance cuntun gjenar minorizât come la narative curte, us lassi cuntune anticipazion, de cuâl, par cumò, no us dîs nuie altri.
Mandi a ducj, il vuestri Ostîr Raffaele
Etichetis: Franco Marchetta, Lenghe Furlane, Ostîr, Partidis di Discors, Raffaele Serafini
venerdì 22 novembre 2013
Maciste
La vecje Nene, vedue di tancj agns, e viveve di bessole. Sô fie e steve a Udin e e vignive a cjatâle une volte al mês, juste dopo tirade la pension. Cussì i gramolave ogni volte un 50 euros, ... sâtu, pa la benzine... e la Nêne a ju dave vulintîr, tratantsi di vjodile.
La Nene e veve une gjate che une dì i veve fat cjatâ cuatri gjatuts, un plui ninin di chel altri. Pôcs dîs dopo però, chê mari snaturade e jere scjampade di cjase, forsit par lâ daûr a cualchi gjatat. Ven a stâi che trê dai gjatuts a muerin e al campe dome chel plui fuart. Al jere propit biel e la Nene lu tire sù a pan e lat. Al ven sù tant ben e al è tant grues che lu batie Maciste, in ricuart di un cine che e veve viodût di zovine.
Poben, Maciste al è une vore mugnestri e al stâ simpri tai pîts di Nene, fintremai che une volte jê si inçopede intor di lui e e finìs lungje distirade, cence però rompisi nuie.
Lôr doi si fasevin companie e a lavin une vore dacuardi. Se lu pierdeve di voli, la Nene lu clamave e lui al rivave di corse, sgnaulant.
Une dì, a buinore, la Nene a cîr il gjat. Lu clame e lu cîr dapardut, ma Maciste no si fâs viodi.
Simpri plui preocupade e côr su la strade nazionâl, che e jere li dongje e a incrose une dal paîs, che e passave in biciclete.
- Nêne, isal il to gjat chel là?
A Nêne i ven un colp. I va dongje e lu viôt, dut sfracheat come une fertaie. I ven un grop tal cuel e e rive a dî sôl une peraule - cudumar -, po si zire e dondolant, par vie dal femore che i dûl, e torne a cjase, vaint.
E mûr il mês dopo.
A disin di crepecûr.
La Nene e veve une gjate che une dì i veve fat cjatâ cuatri gjatuts, un plui ninin di chel altri. Pôcs dîs dopo però, chê mari snaturade e jere scjampade di cjase, forsit par lâ daûr a cualchi gjatat. Ven a stâi che trê dai gjatuts a muerin e al campe dome chel plui fuart. Al jere propit biel e la Nene lu tire sù a pan e lat. Al ven sù tant ben e al è tant grues che lu batie Maciste, in ricuart di un cine che e veve viodût di zovine.
Poben, Maciste al è une vore mugnestri e al stâ simpri tai pîts di Nene, fintremai che une volte jê si inçopede intor di lui e e finìs lungje distirade, cence però rompisi nuie.
Lôr doi si fasevin companie e a lavin une vore dacuardi. Se lu pierdeve di voli, la Nene lu clamave e lui al rivave di corse, sgnaulant.
Une dì, a buinore, la Nene a cîr il gjat. Lu clame e lu cîr dapardut, ma Maciste no si fâs viodi.
Simpri plui preocupade e côr su la strade nazionâl, che e jere li dongje e a incrose une dal paîs, che e passave in biciclete.
- Nêne, isal il to gjat chel là?
A Nêne i ven un colp. I va dongje e lu viôt, dut sfracheat come une fertaie. I ven un grop tal cuel e e rive a dî sôl une peraule - cudumar -, po si zire e dondolant, par vie dal femore che i dûl, e torne a cjase, vaint.
E mûr il mês dopo.
A disin di crepecûr.
di Pauli Jacuss
Etichetis: Contis, Gjenar romantic, Pauli Jacuss
mercoledì 20 novembre 2013
bon dal dut
Dartigne, afresc inte glesie dal borc di Clama
la puritât ti deve fastidi / parcè che tu savevis ce tant impûrs che o sin / cuant che misturìn i siums di ogni vilie. / e ce tant che nus pese intelet e judizi, / e il metisi in forsit
(“Cotidianas” 1978, Mario Benedetti, Uruguay, 1920-2009)
***
ma al è sporc, il purcit! al rime te cragne, al gjolt tal pantan. i ruspis istès e san che di lui « no si bute vie nuie » (e disin cussì ancje chei di citât, aghegole intai voi). ma si cjate des talpis come chês dal demoni! cualchi religjon e rive fin a proibî di nudrîsi parie. no la nestre, in sens gjeografic, che su chel cont e à cjolt sù liendis antighis, voltantlis in favôr di orele. e di rendite. da rest e veve fat cussì ancje cu la fieste dal Sol Invictus benzà celebrade il vincj e cinc di Dicembar: i à cambiât dome non.
ve alore rivâ dal Egjit un om in vene di sant: Antoni di non. ma no chel di Padue: chel altri, l’abat numar un. lu cjatìn ca mo là, tor pal mont [1] . lui al cjate un purcit clopadiç: lu vuarìs. e chel i va simpri daûr. ancje il fi dal re al sta par murî. al vuaris ancje lui e la innomine e côr [2]. in chei timps al coreve inmò plui il fûc dal Infier (vuê clamât herpes zoster): une malatie de piel fate di un fonc stabilît intes farinis. il sant om al fonde une comunitât di munics par curà chei malâts, cul saìn. cussì chel fûc al ven batiât di sant’Antoni. e lui al merete il dirit di tirâ sù purcits: libars di zirâ tal paîs. une fasse tor de panze e une campanele tor dal cuel: nudrîs dai vilans (a gratis: il vot par mil di chê volte). e vuai a fâur dal mâl. lui invezit, puaret, al è tentât dal diaul [3] cun aspiet di feminis dispetoradis. e chel Toni al ten dûr, maraveant une schirie di lôr che an piturât di ogni bande chê brute soference [4]. par fortune, la femine vuê no je plui segnacul di pecjât: tantis voltis nome di beade, apaiant, perdizion. benedete!
secont i scuelâts di bande confessionâl, la imbinade sant/purcit e vûl dî sotanance dal mâl ae fede. secont chei altris, e resurîs figuris di cults vielis, cuant che al puest dal purcit al jere un cenglâr.
da rest a Dartigne, inte glesie dal borc di Clama, si viôt un afresc, cu la figure di un purcit biel pelôs, cun tante di fasse. Ben! al è deventât segnacul de sagre clamade Purcit in Staiareche la fieste e scomenci …
il cjalçumit
al è inmò dut scûr cuant che al rive l’Ivan cui curtis inte sporte. lu spietin biei pronts cule aghe bolint e la baIe di stranc. la bestie e talpete slungjant i soi vuics fin tal cîl e sot tiere. tal seglot e finis, intun scjas plen di sanc, la sô vite spadade.
nissun al à dûl dal so murî zovin, a doi dîs di dizun [5] che tache la fieste e al è ce mangjâ di cjolisi la voie. par vuê. e proviste dilunc dal Invier. mule dolçute, salam di cicinis, luianie e muset par cuinçâ la broade. po salam e persut, saìn e pestât, la cope e l’ardiel. di bande la medole, par onzi i stracuei. i fruts no an padin par chê novitât: di podè mangjâ vonde, savint che e ven une volte ogni tant. cussì chel dì al reste in ponte di lenghe, fintremai l’an cu ven.
tant che un vescul vignût di lontan a sintî se savessin dutrine, a chei mûi ur domande cuâl sedial stât plui il dì biel de lôr vite... (si capis che al voleve dî chel, che bielzà ducj a vevin passât, de lôr comunion). ma nissun no si olse a vierzi il bec in conferme.
po un Celòt dut sigûr al rispuint che je stade chê dì che jù a cjase e an copât il purcit. no la mighe ridût chel bon pari pastôr: lui nol à mai savût ce che fos une fan.
benedet il purcit.
e la purcite ?
e cambie sens dispès [6].
« cjapâ la purcite » par dî un rimiedi tentât par nuie.
«fâ la purcite » invezit e jere (ancje) une strambetât par comunicâ, cence gazetin. cuant che doi, morôs o maridâts, a decidevin di molâle li, i amîs lu pandevin al mont. di gnot: lassant jù une striche, cun cjalcine e pinel. su la strade: fra cjase di lui e di jê. o contrari. rimarcant su lis colpis di une o chel altri, secont il parê di une bande o chê altre. setemanis di peteçs.
dal Passadôr
__________________________
[1] secont un scrit dal cuart secul di sant Atanasi, ampliât po di sant Jaroni.
[2] Aymar Falco, Antoniae Historiae, 1534.
[3] secont la conte dal secul decim tierç, fate di Jacum di Varagine, inte opare Liende di Aur.
[4] come Hieronymus Bosch, Matthias Grünewald, David Teniers el Zovin, Bernardo Parentino, Odilon Redon, Paul Cézanne, Max Ernst, Salvador Dalì. e ancjemò tancj, tancj altris
[5] dâi di mangjâ, in chê prospetive, al sarès stât un straçâ.
[6] viôt ancje divignî: http://contecurtegnove.blogspot.it/2013/07/divigni-1-di-la-di-daruin-2.html
Etichetis: Contis, Gjenar ironic, Gjenar romantic, Gjenar storic, Passadôr
Iscriviti a: Coments al post (Atom)


c: text/html

text:
martedì 14 luglio 2015
Rondò a la turca
9 coments:
-
-
Biele conte Jaio! Lis contis di agne Lene a son alc e ce.
Di Gae Aulenti o vevin propite tabajât sul Fûrlanâr, velu achì il link: http://furlanar.blogspot.it/2010/02/opera-di-parigi.html
- 14/07/15, 18:42
- Mario Sommarti ha detto...
-
Salve Gio (tante par fâle curte ae Gae:-) si m'impensi de tabaiade ma da cuant chi soi tal paîs dai cii serens mi sint plui responsabil di zirâ lis robis tal biel che tal brut. O vevi scrit mieze furlane e po o ai scancelât le mieze par fâle furlane dal dut, tant la Gae a é muarte tal 2012 e cumó no à plui nuie da dî:-) Mi rint cont chi cjapi le manie di fâ furlan ancje chei che no vuelin seilu par nuie tant che altris a fasin di dut par ignorâ chei che cirin a ducj i coscj di fâ alc par sei furlans. Mandi
Jaio
- 15/07/15, 07:40
- Galliano ha detto...
-
Brâf Yaio, sâstu che lis contis cun la agne Lene lis lei variis voltis, no parcè che no le capissi la prime, ma parcè che ad ogni leture co fâs o scuvierç simpri alc di gnûf de fuarte personalitât di cheste "Agne Lene", une femine come pocjis, cence pei inte lenghe.
Mandi
- 15/07/15, 15:48
- OSCAR B. MONTOYA ha detto...
-
Un saludo para Agne Lene y la Gjildine. Mi plasin une vore. Mandi desde Buenos Aires.
- 15/07/15, 20:33
- Mario Sommarti ha detto...
-
Hola Argjentinos-furlanos, que tal? He preguntado a mi tia si tiene algunos sobrinos en Argentina también. Me a dijo que si y que le gustaría mucho visitar este grande país pero con todos los sobrinos que tiene aquí ella es ya demasiado ocupada.De todos modos, muchas gracias por vuestra visita. Un saludo.
Jaio
- 16/07/15, 11:29
-
-
Nie, o volevi dome visâ i nestris contecurtârs e ducj chei che a intervegnin che sabide 18 di lui, inte arie ex tiro a volo di Bagnarie dongje Palme, cun inizi a lis nûf di sere e je la fieste/conciert Viva Onde Furlane, cun diviers artiscj tanche Carnicats, Claudio Cojaniz, Volvodrivers, Daisy Chain e altris. Fasêt un scjampon par sustignî la nestre radio che e à ancje dedicât oris a la difusion di contis che a son publicadis te ostarie!
CT
PS... come simpri, biele la conte... a vignaressin fûr dai curtmetraçs bogns o ancje une vore teatrâl cun dute la serie di contis dediadis a agne Lene!
- 16/07/15, 14:22
-
-
PS Miôr il cafè masanât sul moment che no lis capsulis, lis supostis, i filtris e altris maraveis :-(
- 16/07/15, 14:23
- Giovanni Nello Malisano ha detto...
-
Jaio ben tornât. Alore la globablizazion mi somee ch à glotude ancje la nestre Cjargne e la nestre int. E tu ses brâf a contâle
- 17/07/15, 20:44
- Mario Sommarti ha detto...
-
Graziis CT, forsit une dí a rivarà ancje a Bagnarie. O viôt bielzà chei dai raps trai cualchi rime e agne Lene platâ un lagrime di emozion. Mandi Nello, si sintín cule prosime conte.
Jaio
- 19/07/15, 16:30

robotstxt: allowed

filter: keep


text:
Cidine cidine, suiade tes sôs fuarcis e come un passarin intun çufut di plumis, si è distudade Vera Chmaruk, frute dal vincjesîs, di Kijev, depuartade in timp di guere a Buchenwald, maridade in Gjermanie cul Nino Cilinut dal Cilin, presonîr di guere ancje lui, e po vivude chenti te miserie, a Sante Marie Sclaunic e a Puçui, fin l’ultime cuiete trate de sô strade a Samardencje.
Sul imprin i fâs strade il Nino e po e cjate ben jê la maniere di judâsi di bessole, cul so snait.
L’afiet ju à compagnâts in vite. Ma distès Vera e conte, une volte, di une barufe fûr dal ordenari, a dute gnot.
Il Nino al zuiave cu La Rovente, la scuadre di balon dal Sante Marie e alore, la domenie, dopo zuiât si pierdeve vie cui amîs de scuadre tornant dongje a straoris. Passe une volte, passin dôs, la tierce Vera lu clame adoremus subit tornât.
«Sono oris di tornâ!» i dîs.
«Soi paron jo!» dissal lui, che al varà magari bevût un tai, par vê chel estri.
Alore Vera i mole un scufiot a man ledrose, di mandâlu a rondolons pe cjamare che no jere sofitade e, pal sunsûr de marcule, si è dismot il vecjo e corût sù pes scjalis a viodi ce dal diaul e podê meti pâs.
«Cje ca po!» al diseve il Cilin, pari dal Cilinut.
«Ve ca mo!» al diseve.
«Sù po cumò!» al tornave a dî, misturant lis cuatri peraulis cun dutis lis blestemis che al veve plui a man.
Intor di se, il Cilin al veve dome la cjamese. A ogni invocazion, al alçave i braçs adalt esponint in chê maniere denant di Vera, tal lusôr de lampadinute, dute la batarie. Che Vera e scuen alore, par che il Cilin nol cjapi frêt, e podê cori a viodi dal Cilinut che no si sei fat mâl, spesseâ a fâ la pâs e sierâ li la robe.
Rivade, chê altre dì, insom de strade, sul moment dal scûr Veruska e à sintût sigûr che il Nino le clamave a braçolâsi e je corude incuintri, cjapant pe man la Muart.
Storiute de buinegnot n. 1
di Ivano Urli


text:
Oilà, non so da voi, ma qua da me scendendo dall'aereo c'erano solo 12 gradi allorché alle 6 del mattino a Torrevieja, quando ho preso l'aereo c'erano già 26°. Ma quello che mi manca di più é la luce.
31 mag 2010
Le dí e le gnot / Il giorno e la notte
Oplà, cemût aventi vie? Dut ben? Pensait che o soi rivât a cjase al faseve 12 grâts e al ploveve! Rôbis da mats. Cuant che o pensi che vie pe gnot a Torrevieja al faseve cussí cjâlt che cule terace vierte o jeri dut bagnât!
24 mag 2010
Coffe time
A pene che le cafetiêre a bruntularà, mi sbrovarai i lâvris e o lassari lí le tace vueite di front al vasut des rôsis chi ai puartât dongje cu lis brioches. Ma ce îsal, un dí feriâl? E pó?
Vie, a vôre. Tant doman o voi in Spagne par dute le setemane!
Quando incomincerà a brontolare la vera moka mi scotteró le labbra e lasceró la tazza vuota di fronte al vaso-moka dei fiori che ho portato a casa con le brioches. Poi via a lavorare. Tanto domani vado in Spagna per una settimana
Quando incomincerà a brontolare la vera moka mi scotteró le labbra e lasceró la tazza vuota di fronte al vaso-moka dei fiori che ho portato a casa con le brioches. Poi via a lavorare. Tanto domani vado in Spagna per una settimana
22 mag 2010
No sta fâ il grazioso / Non fare il grazioso
Alore il Grazioso al jere cussí. Simpri tai soi pinsîrs e simpri solitari, al veve une gjentilece naturâl che si trasformave in iritazion isteriche a pene che cualchidun a i faseve un scherç. Cussí al faseve ridi ancjemó di plui. A si lu clamave il matucel.Fin che une dí, o lu vin brincât in tun balcon dal secont plan de scuele. E ce fasevial? Al jere lí che al cjalave jù lis mulis tal curtîl. Rôbe che a si faseve ducj ma lui al faseve di plui. Al veve sielzût le mule che a i plaseve e ogni vôlte che a passave o a si fermave sot, a i butave jù une rôse che al veve stât a cjoli chi e là pai cjamps vegnint a scuele. Il biel al jere che a lu faseve cussí ben e di nascuindon che o lu vin savût dome plui tart cuant che lis mulis a nus an dite di trasmetigji un mesagjio de bande de mule che, timidute, no olsave trasmeti di bessole. Cualchidun al veve ridût e lu veve cjapât pal cûl ma cuant che al à viodût che lui al veve une mule e e nô no si veve nissun, a nol à ridût plui. D'in chê dí, il Grazioso al jere deventât il nestri amîc e tes stradis che menavin a scuele, in pôc timp, al jere deventât râr di cjatâ immó une rôse parcé che ducj a si veve tacât a fâ compagn.
Immó vuê, cuant che a si si cjate jenfri amîs, a si use doprâ il so non di Grazioso come un sinonim par dî: Su mo sù, no sta a fâ masse il romantic, masse il mone, masse il gnôgno, masse il Grazioso.
Grazioso, un nostro coetaneo, era cosí: Sempre solo e nei suoi pensieri. Era di una gentilezza naturale che si trasformava in irritazione isterica appena qualcuno gli faceva uno scherzo. Cosí come succede in tutte le società, era diventato il fesso di servizio. Tantevvero che lo si chiamava anche il matto. Come tutti noi, passavamo il tempo a guardar giù dalla finestra le ragazze che stavano nel cortile durante la ricreazione ma lui faceva molto di più. L'abbiamo scoperto solo più tardi quando una delle ragazze ci disse di trasmettergli un messaggio dalla parte di una coetanea che, troppo timida, non osava fare da sola. Allora abbiamo capito come lui, il matto, il brutto, lo sciocco era arrivato a conquistare il cuore di una ragazza semplicemente gettandole dalla finestra un fiore, che aveva preso per la strada venendo a scuola, ogni volta che si fermava nel cortile.
Qualcuno aveva riso di lui ma non tanto perché, se lui aveva una ragazza ed invece noi non ce l'avevamo, non c'era di che ridere. Cosí, il Grazioso diventó il nostro amico e nei campi e nei giardini lungo le strade vicino alla scuola divenne raro di trovar fiori a portata di mano da strappare guardinghi andando a scuola.Ancora oggi quando ci si ritrova tra di noi, usiamo il nome di Grazioso come sinonimo per dire: Su dai, non fare il romanticone, non essere troppo gentile, non fare il grazioso.
21 mag 2010
Monument ai sasins / Monumento agli assassini
Lant fûr o lant drenti a Lignan, o viodarês chest mostro volant che al somee ch'al sedi daûr a pontâ il nâs tai nûi de lagune.Al é il F104 merecan clamât Starfighter. Il so efiet visuâl al é avonde fuart parcé che le bestie a jé biele e a é stade mitude in scene par dabon ben. Ma se o cjalais le plache zontade sot dal cûl dal reatôr o viodês il non dal pilote che cun lui al si é copât colant in te lagune. In pôcjis peraulis, al é stât fat un monument al assasin dal puar biât.
Un dai centenârs di pilots che si son copâts a cause che il model al jere difetôs.Se o pensais che a son stâts fats 2.500 esemplârs e che il trente a cuarante par cent a son colâts a cause di difiets di costruzion a si varès di domandâsi cemût mai che a no son stâts ritirâts de cisrculazion.La Honda e à ritirât dutis lis sôs machinis prime che al sucedi un acident cuant che invezit, ducj i paîs che an comprât il F104, e an continuât a svualâ seben che ogni vôlte i pilots a riscjavin di colâ e di copâsi.
Si ben che a jerin clamâts lis fabrichis di vedovis o lis baris volants o ben i Fallfighters(I combatents che colin). In Italie, parcé che a jerin montâts dae Fiat, i F104 a son stâts doprâts plui di dîs agns dopo che tar chei âltris paîs ju vevin tirâts vie de circulazion. Mai viodût une storie simil. Dut chest, juste par podê dî ch'al podeve lâ da Avian a Rome in 20 minûts.
Ma tal inprin, l’avion al jere stât fat par fâ concurince ai Mig rùs che te vuere de Coree a ierin superiôrs. Se la
Si ben che a jerin clamâts lis fabrichis di vedovis o lis baris volants o ben i Fallfighters(I combatents che colin). In Italie, parcé che a jerin montâts dae Fiat, i F104 a son stâts doprâts plui di dîs agns dopo che tar chei âltris paîs ju vevin tirâts vie de circulazion. Mai viodût une storie simil. Dut chest, juste par podê dî ch'al podeve lâ da Avian a Rome in 20 minûts.
Ma tal inprin, l’avion al jere stât fat par fâ concurince ai Mig rùs che te vuere de Coree a ierin superiôrs. Se la
La Lockeed, che tal 1955 a jere in faliment, a esist immó vuê, al é par vie che a veve vût le furtune di ricevi un ordin dal esercit merecan e daspó dal esercit todesc ancje se tal svual inaugurâl il F104 al ere colât ! Piês, par plui di dîs agns, ducj i acidents a jerin stâts platâts e il prin model recapitât in Italie a nol é rivât parcé ch'al si jere frantumât prime di aterâ. Cumó o cîr il monument fat ae bombe atomiche in onôr de sô braure a sterminâ oms bestiis e plantis. Cuissâ che no fasi un scoop tal gno blog?
Se po o lais su Youtube o podês viodi e lei cemût che i talians a continuins d’incensâ chest argagn.
Un monumento certo interessante da vedere é stato fatto a Lignano per santificare all’italiana un assassino. Come mai? Ma…Certo che la bestia é bella ed é stata messa in scena in un modo spettacolare. Che rapporto tra questo aereo e Lignano ? Nessuno, solo che il pilota s’é ammazzato cadendo nella laguna. Insomma, come se in Sicilia si avesse fatto un monumento al bandito Giuliano o come se in America si facesse un monumento alla bomba atomica. Infatti l’aereo era una bomba che esplodeva all’incirca una volta su tre o quattro. Era stato fatto alla svelta dalla Lockeed perché aveva saputo che il governo americano cercava un aereo capace di far fronte ai Mig sovietici che nella guerra di Corea seminavano stragi. La fortuna della ditta, che si trovava in fallimento, fu che il governo ne ordinó qualche centinaio malgrado che nel volo di prova davanti ai generali e autorità, l’aereo si schiantó al suolo. Anche in Germania e in Italia successe la stessa cosa ma, come tutti gli altri paesi, si doveva comperare questo aereo. Gli Usa, furono i primi a retirarli dalla circolazione ma malgrado ció, si continuava di venderli altrove e praticamente tutti i paesi hanno avuto i lorto morti. Esempi degli accidenti ? Belgio 40%, Canada 50%, Italia 38% degli aerei e quasi sempre col pilota si schiantarono per via di guasti vari. Malgrado ció, in Italia si continua di farne una leggenda e ci si vanta di averli tenuti per 40 anni come se fosse una prodezza alla Prodi allorché é solo una berlusconata poiché gli altri paesi, dopo aver nascosto all’opinione pubblica per anni tutti i morti, li avevano ritirati dalla circolazione. L’aereo F104 battezzato lo Starfighter era stato ribatezzato dai piloti stessi come Bare volanti, Fabbriche di vedove o ancora i Fallfighter. Evviva i monumenti !
19 mag 2010
Vite da insium / Vita da sogno
Vot dîs in Croazie 300€ cul avion, il vit e il jet comprês, altris vot in Turchie a 400, Tunisie, Spagne o ce sao jo, dut mancul cjâr che in Italie. A chescj prêsits, al nus conven viazâ invezit di stâ a cjase. Al coste mancul cjâr.
Dutcâs, al conven di cjapâ l'avion e lâ a vôre a Bruxelles plui che no lâ a vôre in machine a 30 km di cjase. Prime di dut, a si vuadagne di plui, daspó a si spint di mancul. Se o lavorais cul ordenadôr o podês lavorâ in viaç e cuant ch'o si fermais o mandais il vuestri lavôr al paron par mail e o continuais di lâ ator pal mont par dute le vite cence vê mutuos, debits e rompidôrs di balis.Alé op, us ai dât 'ne idee. Cumó o faseis ce che o volês, o us doi ancje l'idee de compagnie aeree, us baste dome comprâ l'avion, vierzi le prime compagnie aeree furlane e convinci ducj chei âltris furlans a cjapâlu.
Otto giorni in Croazia con vitto, alloggio e aereo a 300€. Poi altri otto in Turchia a 400, e Spagna, Tunisia e chissà ancora quanti altri paesi. A questi prezzi, ci conviene viaggiare continuamente perché ti costa meno
che stare in casa.
che stare in casa.
In ogni caso, prendere l'aereo per andare a lavorare a Bruxelles costa già meno che prender la macchina ed andare a lavorare a trenta km. Prima di tutto si guadagna di più. Poi si spende anche di meno.Se lavorate col computer potreste farvi una vita da sogno e viaggiare tutta la vita. Gli scali vi servono solo per mandare il vostro lavoro via mail e per il resto solo godere. Insomma, io vi do l'idea. Poi vi do anche il nome della compagnia aerea, vi rimane solo a comperar l'aereo ed aprire la prima compagnia aerea friulana.
Le Filo che file / La Filo che fila
Ancjemó un libri cul titul sbaliât. Ch'al sedi par podê vendilu? Dut câs jo lu ai comprât.
Al si varès di podê dâ une cjalade al libri prime di comprâlu ma par internet a nol é pussibil.
Mi soi fidât ae Filologjiche e sacrabolt no mi fidarai plui. Ai titui!
Il libri di 350 pagjinis al conte che Piêre Wassermann a lu veve scrit prime de vuere e chest libri al jere restât da publicâ. E alore op. Le Filo nus al file ae taliane, anzit , ae napoletane, fasint crodi che al é furlan doc e jó o soi colât drenti come un marzoc.
A no si sà il parcé che no lu à fat prime dal 1991. Forsit e veve alcâltri di plui impuartant o ben i furlans prime a jerin mancul mones.Il libri, o crodevi che al fos plen di cjants popolârs furlans e ben NO. Dome cjants popolârs talians o dialetâi vignûts dal rest de Italie. Robe scarte che no à nuie di viodi cu lis nestris vilotis nazionâls (Viodêt il post di doi dîs fa su lis vilotis).
Par no lassâ il letôr su le so fan, in fin di libri al é stât zontât trê strofis par furlan. No di plui.
Moralitât, bielzà prime de vuere, in te basse, seont la Wasserman, a no si cjantave plui furlan ma dome talian...Ma a é vere che par scrivi il libri a é stade dome in doi o trê paîs furlans de basse.
I canti narrativi di Piera Wassermann fu scritto come tesi prima della guerra e non era mai stato pubblicato. Il valore forse etnologico che aveva in quei tempi, non é più lo stesso ma interessandomi di musica e di canto, me lo son comperato per via del titolo perché via internet non potevo sfogliarlo. Infatti, il libro non ha niente da che vedere con i canti popolari friulani poiché i canti descritti sono canti in dialetto o in italiano nati altrove ma che all'epoca la Wasserman li ha trovati anche in tre villaggi del Friuli.
Ma non hanno niente di friulano. Il titolo é un abuso.La Filo ce li fila in un libro di 350 pagine che una volta che le pagine saranno sfiorate cogli occhi, andranno per sempre a finire sulla mensola più remota della biblioteca.
PS: Spero che un giorno troveró un libro per poterne parlare senza doverlo criticare:-)
Ma non hanno niente di friulano. Il titolo é un abuso.La Filo ce li fila in un libro di 350 pagine che una volta che le pagine saranno sfiorate cogli occhi, andranno per sempre a finire sulla mensola più remota della biblioteca.
PS: Spero che un giorno troveró un libro per poterne parlare senza doverlo criticare:-)
Iscriviti a: Post (Atom)


text:
Paîs Basc: sì faturôs dal Parlament de CAB al referendum di Ibarretxe
Il Parlament de Comunitât Autonome Basche al à votât a pro dal disen di leç par inviâ un referendum popolâr su la riforme dal implant istituzionâl cumò in vore. Il progjet al à cjatât cuintri i partîts spagnoliscj, ven a dî PSE e PP. A poiâlu a son stâts, invezit, i trê partîts che a guviernin la CAB, ven a stâi PNV, Eusko Alkartasuna e Ezker Batua, plui i nazionalitaris bascs di Aralar. La çampe indipendentiste (EHAK) e à sielzût la strade de astension, ma, tal stes timp, e à garantît chel vôt che al à permetût al disen di leç di passâ. Cun di fat – a àn spiegât i rapresentants di cheste aree politiche – chest referendum, cussì cemût che al è stât pensât, nol permetarà di saltâ fûr dal implant istituzionâl cumò in vore, ma no si podeve permeti che la colpe dal insucès dal referendum e fos discjariade su la çampe indipendentiste basche; cumò si viodarà a clâr che al è il stât spagnûl chel che al vûl impedî pardabon il referendum e che il PNV ae fin al acetarà la volontât di Madrid. Intal progjet di consultazion popolâr volût dal guvier vuidât di Juan José Ibarretxe (PNV) si previodin dôs domandis: une su la fin des azions armadis di ETA e une sul procès di negoziazion tra ducj i partîts par rivâ a di un acuardi sul avignî dal Paîs Basc. La prime setemane di Lui, tune assemblee che si è davuelte a Donostia, i rapresentants de çampe indipendentiste basche a àn denunciât il compuartament antidemocratic dal guvier spagnûl che nol intint permeti nissune consultazion popolâr e nissune revision vere dal implant istituzionâl basc, ma ancje chel dal PNV che nol à fat nissun pas concret par rispuindi ai atacs che a rivin di Madrid. Il dirit dai bascs a decidi in maniere libare dal lôr avignî e la cuestion de unitât di ducj i teritoris bascs a restin i ponts di fonde par risolvi il conflit in at – a àn zontât i rapresentants de çampe indipendentiste – e no si pues rivâi a nissun di chescj doi obietîfs se no si va plui innà di ce che e previôt in dì di vuê la Costituzion spagnole.
Font: Gara, 05/07/08; Nationalia, 26/06/08


text:
Setemane
La setemane (dal latin septimana) e je une unitât di timp, plui lungje dal dì e plui curte dal mês; inte maiorance dai calendaris modernis e dure 7 dîs. Cheste e je dome une convenzion, che a ven probabilmentri dai Babilonês, parcè che la setemane no je leade ae astronomie. Tal calendari gregorian a son 52 setemanis in un an.
Inizi de setemane[cambie | modifiche il codiç]
Il standard ISO 8601 al specifiche il lunis come il prin dì de setemane. Cheste e je la norme in cuasi ducj i paîs dal mont; in Portugal, Brasîl e in cierts paîs anglosassons (come i Stâts Unîts e il Ream Unît), la setemane e scomence invezit di domenie.
Inte Bibie ebree la prime zornade de setemane e je la domenie, ven a stâi chê dopo dal Sabbath, dì di polse di ogni lavôr; chest e je ancjemò vuê la usance in Israêl. Tai paîs islamics invezit la zornade di fieste al è il vinars.
La setemane intai calendaris rivoluzionaris[cambie | modifiche il codiç]
In cualchi calendari rivoluzionari, ven a stâi vignûts fûr di une rivoluzion, la durade e il non de setemene e cambiavin:
- Tal calendari republican francês, l'an al jere dividût in 36 decadès (decadis o periodis di 10 zornadis) plui 5 o 6 dîs suplementârs.
- Tal calendari rivoluzionari sovietic, la setemane di siet dîs e fo sostituide cuntune di cinc, par provâ a gjavâ la conotazion religjose de domenie, come 'dì dal Signôr'. Chest cambiament al durà però dome dal 1929 al 1 di Dicembar 1931; daspò si doprà un calendari cun 6 zornadis di lavôr, cun pôc sucès, par cui intal 1940 si tornà al calendari gregorian.


text:
La
Coalizion par un Montenegro European (formade dal Partît Democratic
dai Socialiscj, dal Partît Democratic Sociâl e dal Partît Liberâl)
e à vinçût lis elezions parlamentârs che si son tignudis intal
paîs balcanic ai 14 di Otubar e e à otignût 39 dai 81 puescj
disponibii in Parlament. Par podê guviernâ in sigurece e à duncje
decidût di cjatâ un acuardi cui partîts che a rapresentin trê des
minorancis nazionâls principâls dal paîs, ven a dî la Bošnjačka
Stranka, partît di riferiment de comunitât bosgnache, la Iniziative
Civiche Cravuate (Hrvatska Građanska Inicijativa), e il moviment
Gnûf Podê Democratic – Forca che al rapresente une part dal
eletorât albanês. Tra lis domandis fatis indenant dai trê partîts
par poiâ la coalizion di guvier si à un decentrament plui fuart dai
podês e une rapresentance proporzionâl des diviersis comunitâts di
minorance inte aministrazion publiche. In dì di vuê, juste par fâ
un esempli, i albanês a son il 4,9% de popolazion dal Montenegro, ma
a àn a pene il 2,8% dai puescj inte aministrazion publiche.
Font:
Balkan Insight, 05-06/11/12


text:
Par dut il
mês di Avrîl, intes citâts plui impuartantis de Bretagne, si
puedin viodi dai manifescj di cuatri metris par trê che a invidi lis
fameis a sielzi pai lôr fîs l’insegnament bilengâl o chel a
imersion par breton. Si trate di une campagne istituzionâl
finanziade dal Consei regjonâl de Bretagne e svilupade dal Ufici
public pe lenghe bretone (OPAB) che e ricuarde che l’ûs dal breton
tant che lenghe veicolâr al è disponibil in 430 istitûts e che al
è stât sielzût bielzà di passe 14 mil fruts. Par permeti ai
gjenitôrs di vê plui informazions sul argoment al è stât ancje
metût sù un numar vert che al ven publicizât par mieç di cheste
campagne.
Font:
Agence Bretagne Presse, 05/04/13


text:
La
organizazion Iniciativa pol Asturianu e je impegnade a promovi l’ûs
de lenghe ancje intal setôr privât par mieç di une schirie di
cunvignis e di incuintris direts cun aziendis. L’obietîf al è
chel di rivâ a di un ûs naturâl de lenghe ancje intal cumierç e
ta chei altris setôrs economics cemût che al sucêt bielzà in
Catalogne o te Comunitât Autonome Basche. I esemplis no mancjin,
come tal câs de cjadene di ristorazion Tierra Astur o dal centri
comerciâl Caudalia, ma a son ancjemò minoritaris. L’asturian nol
è un pidiment, ma une ricjece e un strument che al garantìs
vicinance e familiaritât, e dîs la organizazion che e invide lis
aziendis des Asturiis a doprâlu tai lôr sîts internet, tes
etichetis, tai nons e tai materiâi promozionâi.
Font:
Asturnews, 10/07/12


text:
Il guvier
ongjarês, par bocje dal ministri Zoltan Balog, al à domandât a
chel slovac di no sierâ lis scuelis de minorance magjare inte suaze
de riforme scolastiche che e previôt une riduzion dai istitûts
scolastics là che a son iscrits mancul fruts. Balog al à ancje
sigurât che la Ongjarie e fasarà compagn cu lis scuelis là che si
studie par slovac. Il ministri pe istruzion de Slovachie, Dušan
Čaplovič, al à spiegât che la responsabilitât pe gjestion des
scuelis e je comunâl, ma al à ancje dite che il guvier al intint
mantignî l’insegnament in dutis lis lenghis minoritariis dal paîs
par garantî a ducj i citadins lis stessis oportunitâts di gjoldi di
une istruzion di cualitât.
Font:
Politics.hu, 27/03/14


text:
A Mesa pola
Normalización Lingüística e à chê di denunciâ ae Unesco la
violazion dai dirits linguistics in Galizie. Lu à comunicât il
president de organizazion, Carlos Callón, intant di une conference
stampe che si è tignude ai 26 di Març a S. Jacum di Galizie. A Mesa
e à inviât une schirie di incuintris e di confronts par tirâ
dongje altris sogjets che a intindin poiâ la iniziative in maniere
di dâi ancjemò plui fuarce ae denuncie internazionâl. Tancj i
esemplis di violazion dai dirits linguistics che a son stâts
ricuardâts, si va de proibizion di insegnâ ciertis materiis par
galizian ae riduzion de presince de lenghe intai mieçs di
comunicazion, fintremai ae eliminazion de cognossince dal galizian
tant che competence par podê lavorâ inte aministrazion publiche.
Font:
Galicia Hoxe, 27/03/14


text:
LA POESIE. Flurida (1968)
Tal vert da la me zoventût
la me anima ‘a è flurida
come un saresâr…
Blancia!
O mont dut clar,
cuant sanc daraia
il me còur al soreli
prima di sintî il savòur
di una saresa rossa?
Eddy Bortolussi (1943). Origjinari di Flauvigne di Forgjarie, al scrîf inte varietât di là da la aghe. In plui che poete, al è tradutôr, atôr, gjornalist, prosatôr. La nature e la contemplazion des sôs manifestazions a son il teme pricipâl de sô opare poetiche, che e je stade une vore preseade di Blâs Marin (in particolâr propit la liriche presentade culì), Zorz Faggin, Andreina Ciceri, Zuan Franc D’Aronco, Carli Sgorlon. Oparis di poesie: Seren (1968), Aga e tiara ((1972), Luna d’unviàr (1984). Pe prose a son di memoreâ Lis contis dal popul, racuelte di flabis e liendis popolârs furlanis.
par cure di Laurin Zuan Nardin


text:
DI SCJAS IN SCJAS: I TARAMOTS INTE STORIE FURLANE. Introduzion aes pontadis
Che le Patrie dal Friûl e sedi simpri stade tiere di taramots lu savìn benon, magari cussì no! Plui voltis inte nestre storie l’Orcolat si è dismot de sô tane sgjavade inte lidrîs plui nere e profonde dal Friûl. Il prin a patî al è simpri stât il popul, il grant mut de Storie, chel che al reste fûr des cronichis, dai documents uficiâi. Chel stes popul che nol rive mai a vaî parsore dal disastri parcè che al vûl sparagnâ lis fuarcis par sgarfâ cun mans, dêts e ongulis par tirâsi fûr dai pastiei.
e alore, ve chi la sfide par chest gnûf percors che nus compagnarà dulinvie, inte nestre rubricute crevade e taramotade, pal 2016: cirî di capî cuâi che a son stâts i taramots che a àn scjassade la Patrie dal Friûl intai secui, cul sfuarç di slargjâ la considerazion a une indagjin che no sedi dome memorialistiche, ma pluitost storiche, antropologjiche, culturâl e ancje etiche, politiche. Dal moment che o sin plui che sigûrs che ogni volte che l’Orcul al è saltât fûr al à tirât sot dai siei pîts e sdrumât dut intîr il profîl di une ete, vierzint une gnove pussibilitât par ricostruî no dome lis cjasis, lis glesiis e i cjistiei, ma pluitost tocs di identitât, sclesis di progjets, une gnove cussience che di taramot in taramot nus à modelâts, secul par secul, par deventâ chel che o sin cumò.
il voli privilegjât al sarà clarementri pe int. Che e scombat ogni dì par vivi, che si rimpine ancje sui siums pûr di svindicâ il so dirit a esiti, a restâ salde ancje suntune tiere che e trimule. Cussì o larin a sgarfâ jenfri lis maseriis dal taramot dal 998, cuant che la basiliche di Acuilee e fo pestade in maniere gravissime par tornâ a nassi tant che icone di une identitât gnove par volontât di Popon; o viodarìn cemût che si viveve tal 1117, cuant che lis scjassadis a durarin par cuarante dîs, cjapant dentri la Patrie e i teritoris dai Siôrs de Carinzie; o scjamparìn a Udin cul patriarcje Bertolt di Andechs, che al bandone Cividât tal 1222, butât par tiere di une sgrifade orende dal Mostri: e al sarà dome il principi di une fin; o cirarìn di capî cemût che la societât furlane si è modificade tal profont tal 1278 e tal 1301, par colpe o a bon pro di doi scjas che a àn striçât insiemi dôs gjenerazions, une daûr di chê altre; si pierdarìn tal disastri dal 1348: salacor un dai plui pençs e teribii, cuant che paîs intîrs, fruçâts in polvar, no esistaran plui, scancelâts de storie par simpri, cun miârs di muarts e un Friûl che al cambie adiriture muse intal so paisaç naturâl e uman.
intrigants i taramots “umanistics” dal 1451, 1455, 1471, che a vegnin a completâ i disastris politics di Vignesie e de sô gose ’save e lare! Nol covente di sigûr spiegâ parcè che il 1511 al rapresente pardabon un ribalton, un laboratori cetant impuartant par rivâ a capî cierts moviments, no dome de tiere, ma de societât, comprendude la sô complicade anime plurâl. Ancje il Sietcent al è stât gjenerôs di tragjediis: secul di rivoluzions e di ben siet scjas, un secul che al treme, continuitât golose di investigâ, massime par une Cjargne colpide tant che e scugnarà scuvierzi une gnove vocazion economiche, in gracie de inteligjence dai tiessidôrs. E i sîs taramots dal Votcent, trê intal Friûl Imperiâl, chei altris tai teritoris sot de Italie, nus permetaran di meti in paragon dôs aministrazions, doi mûts diferents di considerâ lis “perifariis”. 1908, 1928 e 1936 a screin il secul passât, introdusint – par ordin – la Prime Vuere, il Fassisim e la Seconde Vuere Mondiâl. Gjeologjie e politiche. Tiere e culture. Une convivence di secui, chê dal Friûl e dai siei tancj Orcolats. Cuasi la metafore di un destin incrosât e stramp, ancjemò dute di contâ! ❚
✒ Agnul Floramo


text:
Nus à lassât il pitôr Luigi Martinis, poete de Vierte furlane
Al jere il cjantôr dal Friûl contadin, il poete de Vierte furlane pal critic di art Licio Damiani. Luigi Martinis, dean dai pitôrs furlans, al è mancjât ai 7 di Fevrâr. Al veve 91 agns.
Il so mont si infondave tai paisaçs di culine di Seorgnan - in comun di Paulêt -, di Nimis, dal dulintor di Tarcint, puntinâts di cjasâi e tors, incoronâts di arbui, ma ancje tal curtîl di Seorgnan, dulà che il pitôr al jere nassût e al viveve e lavorave.
Preseôs a son stâts i insegnaments di Giovanni Napoleone Pellis e Darmo Brusini.
In Martinis, che al à tacât a dedicâsi ae piture ae fin dai agns Cuarante, «la fragrance de nature si tradûs intun lengaç morbit che al disfe e al rint dolcis tramis di asprece sponzinte, alternât a une palete magre, grese, garbuiade», al scrîf Damiani. Protagoniscj de sene a son spes i lavoradôrs de tiere, impegnâts tes voris di ogni dì e di stagjon o adun, la sere, dongje dal fogolâr. Ma ancje i tapêts di pestelacs e lis infloradis di miluçârs, cjariesârs e baraçs blancs tra vecjos mûrs che a san ancjemò di Invier. Dut, in Martinis, al gote l’amôr pe sô tiere e pe sô int.
Impuartant al è stât il cjapitul de Piture Sacre, a tacâ dal 1951 cul prin incaric di rilêf pe glesie di Ugovize cu la tele dedicate ae Peste dal Sîscent.
Oparis di Martinis a son tes glesiis di Udin, Triest, Vignesie, Reane. ❚
✒ Erika Adami


text:
I coments. Par Fontanini “riferiment par chei altris popui”, Serracchiani “nol conven”, par ducj un spont par fevelâ di cuistions di chenti
In Friûl il dibatit su lis elezions catalanis al à cjatât sugjeriment tai titui dai gjornâi di chenti, che a àn titolât a fuart su la vitorie dai indipendentiscj, tant che al semeave cuasi un anunzi de separazion fra Spagne e Catalogne.
“Intal senari european complès di vuê, la creazion di un altri piçul Stât o in gjenar lis framentazions no puedin jessi un fatôr di vantaç par nissun, ni par chel Stât e nancje pe costruzion di une Union Europeane federâl e regjonaliste”. Par Serracchiani “oponisi cun durece aes aspirazions di autonomie de Catalogne, cemût che al à fat in clâf centraliste il Guvier Rajoy, al è stât falât e al à provocât reazions che si son viodudis intes urnis”. Po dopo, e cjape ancje jê la ocasion pâr fevelâ di cuistions locâls: “I rapuarts tra lis autonomiis regjonâls e i podês centrâi dal Stât - e à zontât - a varessin di jessi simpri impostâts sul dialic, su la ecuitât e su la solidarietât. Un rapuart che in Italie si fâs cu lis relazions istituzionâls e finanziariis tra il Stât e lis Regjons autonomis, prin di dut cun chês virtuosis”.
Il President de Provincie di Udin Pieri Fontanini al à aprofitât par tornâ a bati su une cuistion furlane: “Ancje il Friûl che al sedi determinât intal difindi la sô identitât, sostignint la iniziative referendarie pe istituzion di dôs areis autonomis, il Grant Friûl e Triest”. Al è l’apel che al à indreçât ai furlans. “Chel catalan al è un altri risultât impuartant pai piçui popui europeans dopo il sucès dal Scottish National Party de Vierte passade; chestis dôs comunitâts, esprimint in mût compat il lôr vôt, fasint jeve suntun sens identitari fuart e di apartignince ae lôr tiere, a rivaran a fâ sintî di plui la lôr vôs e a dâi cussì concretece ai lôr dirits e aes lôr rivendicazions. I risultâts de Scozie prime e de Catalogne dopo, a son riferiments ancje par altris popui che a podaressin pontâ a rivâ ai stes obietîfs”, al marche Fontanini. “Intal vôt di îr, i valôrs identitaris fuarts di un popul a àn fate la diference: lidrîs, culture, storie, autonomie. Elements di no sotvalutâ”.
Ancje Zuanfranc D’Aronco al aprofite dal spont catalan par fevelâ de situazion furlane: “La int e je atirade simpri di ce che al è grant. Ma la Catalogne e à dome 7 milions di abitants. La Slovenie a ‘nd à doi, e e je deventade un Stât. Il Friûl a ‘nd à un, e a ‘nd è altris ben plui piçui. Forsit che i dirits storics, gjeografics, economics, linguistics si misurin a pês? I nestris governants invezit a procedin lant bande l’acentrament su scjale comunâl, provinciâl, regjonâl, nazionâl.”
Par Sergio Cecotti, ex sindic di Udin e ex President de Regjon: “Nô o vin il probleme di Renzi, lôr chel di Rajoy. Dôs figuris che a àn in comun tancj ponts negatîfs. I catalans, però, a àn la fortune che di chi a pôc Rajoy al larà vie. Renzi al fâs passâ tant che inovativis lis sôs propuestis centralistichis, ma a son concezions che a jerin za stravecjis intal 1830.” E ancje lui al va indevant fevelant di Friûl: “O vin di creâ une coalizion là che lis variis animis de regjon si dedin dongje par difindi la specialitât cuintri il progjet Renzi-Verdini di riduzion des regjons. Une coalizion teritoriâl che e tegni dentri dutis lis sensibilitâts politichis presintis in Friûl-VJ. Là che a sedin personis che a fasin riferiment sedi al centridiestre sedi al centriçampe, e che no vuelin l’anulament de specialitât. Nol è un moviment autonomist, ancje se i autonomiscj a àn di fâi part”. ❚
Redazion


text:
Economie di chenti. Invistiments, bancjis, crisi: il pont dal espert
Il Friûl isal saltât fûr dal neri de crisi? «Di cuant che il faturât al tache a cressi, al vûl un an, sù par jù, prime di rivâ a viodi che si miore la ocupazion», al rispuint Manlio Zuliani, consulent finanziari che al condûs su Radio Onde Furlane la trasmission Monede di Buie, bêçs furlans.
«Di bon – al zonte – al è che il PIL, il prodot interni, al è tornât a jessi in teritori positîf e duncje si pues dî almancul che si à finît di lâ indaûr. Che e je bielzà une gnove impuartante». In cheste suaze, dulà che al pareve di tornâ un pôc a tirâ flât, e je rivade però la balfuerie des bancjis a finî di copâ la fiducie dai citadins in sogjets che a vevin simpri gjoldût di credibilitât. «Par chel che al rivuarde lis bancjis che a àn la cjase mari in Friûl – al dîs Zuliani – o vin di dî che a àn carateristichis un grum buinis rispiet a criteris di valutazion impuartants. Par esempli il Cet 1, che al è indiç di soliditât patrimoniâl. Al è cussì pe uniche bancje popolâr furlane e ancje pal sisteme des bancjis di credit cooperatîf, là che ancje l’istitût che al à il Cet 1 plui bas, al è dut câs parsore de medie taliane».
Si che duncje, si ben che e sedi int che e à pierdût vint invistît in altris istitûts, la balfuerie des bancjis chenti «e à segnât forsit di plui dal pont di viste psicologjic», par vie che ducj si son alarmâts, sedi che a sedin stâts tocjâts in maniere direte, sedi che no.
Par chel che al inten i canâi di invistiment, «in Friûl si pues fâ ce che si fâs dapardut. I istitûts di credit, une part des risorsis le invistissin sul teritori. Par chel che al inten la tutele dai sparagns di ognidun, al covente sclarîsi prin di dut su cuale che e je la nestre voie di risi e a ce che ju vin destinâts chescj sparagns». Une volte che a son clârs chescj doi obietîfs, «si à di scrutinâ lis propuestis che miôr nus judin a tignî bot. E come cuant che si compre une cjase si puarte il muredôr o il perît di fiducie par sintî la sô opinion, cussì par tignî cont dai bêçs al è miôr scoltâ plui di une opinion e valutâ plui di une ufierte di sogjets un grum diferents fra di lôr». Ricuardâsi ancje, al zonte l’espert, che «se si compre une azion, cheste e fâs part par sô nature di un capitâl di risi». Par chel che al inten il cont corint, «cu lis gnovis regulis fintremai a 100 mil euros si è trancuîi se si è un unic intestatari; il capitâl al è protet fintremai al dopli di chest valôr se il cont al è cointestât», al siere. ❚
La trasmission Monede di Buie, bêçs furlans si pues sintîle – une setemane sì e une no – su Onde Furlane di martars a buinore aes 10.30 sui 90 Mhz pe plui part dal Friûl e 90.2 Mhz in Cjargne.
✒ Antonella Lanfrit


text:
FRIÛL EUROPE. Cirî il Friûl e cjatâ la Europe, cirî la Europe e cjatâ il Friûl
Cuant che si cîr il Friûl si cjate une vore dispès la Europe e cuant che si cîr la Europe si cjate une vore dispès il Friûl. Lis stessis rivendicazions che a tocjin il Friûl tant che «Patrie» cence etichetis, ven a dî ni «piçule» e ni «extralarge», tant che tiere multilengâl e multiculturâl e tant che spazi di citadinance fondade sul dirit ae diversitât, si pues ricognossilis, in concret, tant che rivendicazions di ispirazion europeane e europeiste. In particolâr, cun riferiment ai ultins cent agns, al è pussibil vualmâ cheste ispirazion in pinsîrs, ideis, mobilitazions e azions di caratar sei culturâl che politic: tant a dî che pensâ e fâ alc a pro dal Friûl al è stât – e al è ancjemò – pensâ e fâ alc a pro de Europe e cjalant la Europe.
Chest argoment al ven frontât ancje inte suaze di un progjet di ricercje alì de Universitât dal Friûl, là che a vegnin metudis in relazion esperiencis diviersis, che però a àn trê carateristichis di fonde: la atenzion pal Friûl, chê pe Europe e il leam tra Friûl e Europe.
In cheste suaze al è facil cjatâ un puest, par esempli, pe figure di Achille Tellini cu la sô vision dal Friûl e de Ladinie, madressude soredut a tacâ de Prime vuere mondiâl, e cu la sô ipotesi di une federazion europeane des minorancis e des nazionalitâts. In cont di autoguvier e Europe, la impuartance di Tellini e cjatarès conferme ancje intune testemoneance di Gustavo Malan, un dai siet firmataris, ai 19 di Dicembar dal 1943, de innomenade “Carta di Chivasso”, che vincjecinc agns indaûr al contave di vê cjatât la peraule clâf «autonomie» propit dentri di une publicazion furlane dai prins agns Vincj dal Nûfcent.
Achì a àn par sigûr une lôr colocazion ancje i doi fondadôrs de “Patrie dal Friûl”, Felix Marchi e Josef Marchet. Chel istès al vâl pe partecipazion di une delegazion furlane ae cunvigne di fondazion de FUEN (la Union federaliste des nazionalitâts de Europe), ai 10 di Avrîl dal 1949, pai contats mantignûts cun chê organizazion in particolâr de bande di Etelredo Pascolo, pai riferiments ae dimension europeane fats in diviersis ocasions de bande di Fausto Schiavi e pe presince di rapresentants furlans, tal Paîs Basc, ai 12 di Jugn dal 1988, pe firme dal Manifest di Gernika, pe Europe dai popui, in alternative a chê dai stâts.
La Europe e je un pont di riferiment ancje pe normative di tutele di lenghe e dirits. Al è emblematic il câs di chê che e sarès deventade la Leç regjonâl 15/1996, fate buine intune prime version ancjemò ai 27 di Setembar dal 1995, ma fermade dal Guvier par vie che e jere masse europeane, cun chei riferiments cussì fuarts ae Cjarte des lenghis minoritariis dal Consei de Europe, che e spiete ancjemò di vignî ratificade de bande dal Stât talian.
Ancje in dì di vuê, sei pes mobilitazions che pes normis che a chês ur dan rispueste e soredut pe lôr metude in vore, la presince o mancul di riferiments ae Europe e di coerence o mancul cui standards europeans a son un indicadôr in cont de lôr justece a pro dal Friûl. ❚
Marco Stolfo


text:
SCOMENCÂTS PAR FURLAN. 2001: Odissee Spaziâl
di Arthur C. Clarke (Traduzion di Gianfranco Pellegrini)
————————————————————————————————
I – GNOT PRIMITIVE
1 – La vie de estinzion
Il sut al leve indevant aromai di dîs milions di agns, e il ream des lisiertis teribilis al jere finît di une vore di timp. Li, a ret dal ecuatôr, tal continent che une dì si lu varès clamât Afriche, la lote pe vite e veve tocjât un gnûf pic di ferocitât, e il vincidôr nol jere ancjemò in viste. In chê tiere sterpe e secjade, dome i piçui o i svelts o i feroçs a podevin prosperâ, o ben vê a pene sperance di sorevivi.
I oms-simie dal Veldt no vevin nancje une di chestis cualitâts e no stevin prosperant. Anzit, a jerin zaromai un grum indevant su la vie de estinzion de raze. Une cincuantine di lôr a ocupavin un grup di landris juste parsore di une piçule val arside, traviersade di une aghe pegre furnide de nêf des monts a tresinte e vincj chilometris plui a Nord. Tai timps bruts la aghe si sfantave dal dut, e la tribù e viveve sot de menace de sêt.
A jerin simpri plens di fam e, cumò, di fam a stevin murint. Cuant che il prin clâr lizêr de albe al jentrà planc a planc tal landri, Cjale-la-Lune al viodè che so pari al jere muart vie pe gnot. Nol saveve che il Vieli al fos so pari, par vie che un rapuart di parintât di chê fate al jere dal dut fûr des sôs capacitâts di comprension ma, biel che al contemplave il cuarp patît, al sintì une malcuietece indefinide che e jere la antenade de maluserie.
I doi piçui a stevin zaromai cragnant par mangjâ, ma a taserin cuant che Cjale-la-Lune al rugnà cuintri di lôr. Une des maris, par difindi l’infant che no rivave a dâi di tete avonde, e molà ancje jê in rispueste une rugnade rabiose; a lui i mancjà la fuarce di dâi jù pe sô presunzion.
Aromai al jere avonde clâr par lâ vie. Cjale-la-Lune al tirà sù il cadavar sidiât e sal strissinà daûr, biel che si pleave sot dal volt bas dal landri. Une volte fûr, si cjarià il cuarp su lis spalis e si alçà sù dret impins… unic animâl ta chel mont che al fos in câs di fâlu. ❚
✒ par cure di Raffaele Serafini e Dree Venier
_________________________________
Il libri e l’autôr
No ‘nd è tancj scritôrs che a puedin dî di vê un asteroit che a puarte il lôr non. Anzit, Arthur C. Clarke (1917-2008), autôr inglês adotât dal Sri Lanka e pari de fantasience classiche dai agns ‘60 e ‘70, al è forsit l’unic, ancje parcè che al fondave lis sôs storiis sul fat che a fossin verosimilis. Tant al è vêr che di zovin no dome al à vût lavorât pe RAF, come espert di radar, ma al à ancje vude la idee dai satelits gjeostazionaris (scuvierzint la fasse di Clarke). La sô opare mestre e je ancje un dai libris di fantasience plui famôs, ancje parcè che scrit insiemi ae senegjature dal omonim film di Kubrick: 2001: Odissee intal spazi. Il libri, ispirât di une conte dal 1948 (La sentinele), al è jessût tal 1968 e al partìs de ete de simiis par rivâ su Mart e Saturni intun futûr une vore, ma une vore dongje a chel di cumò. Clarke nol sarà un profete, ma… a ‘nd à induvinadis une vore! ❚
_________________________________
Il tradutôr
Ospit di chest Scomençâts par furlan dedicât ae fantasience nol podeve che jessi Gianfranco Pellegrini, un autôr che al à mostrât di savê divertî e divertîsi cun chest gjenar leterari, tant al è vêr che une grampe di contis “distopichis” des sôs a son stadis publicadis sedi te ostarie virtuâl Contecurte sedi su la riviste La Comugne. Tal 2010 la Kappavu e à publicât un so librut di contis intitulât Cuatri stagjons dal an e tal 2013 l’autôr al a vinçût la setime edizion dal premi Appi cun Stramude di vierte, une storie sureâl sui trafics eletorâi di chenti. O sperìn che cheste, adun cun altris contis fantastichis… ma nancje tant, a sedin prest disponibilis intune gnove publicazion. ❚


text:
RICETE - Verzis cun patatis
Timp pe preparazion: 40 minûts • Timp par cuei: 1 ore
Ingredients par cuatri personis
Une cevole, 40 grams di ardiel, 1 verze (plui o mancul 800 gr),
2 patatis tarondis, sâl e pevar.
SI FASIN CUSSÌ
Lavait e curait la verze. Taiâtle a la svuelte in tocs grues e metêtle intune pignate cun aghe frede e salade. Fasêtle bulî tignintle dentri par uns trê minûts daspò che le aghe e bol. Meteitle intune cite cun aghe frede par 30 minûts e scolaitle, suiaitle e taçaitle in stissulis sutilis. Taçait la cevole e faseitle lâ intune fressorie cul ardiel masanât. Spietait che a cjapin colôr e zontait la verze preparade, lis patatis taiadis a daduts, une piçade di sâl
e une netade di pevar. Cuvierzêt il recipient e fasêt stufâ il dut plan,
par une ore. Servîle cjalde, se o volês acompagnantle cun polente frescje,
a pene mignestrade.
Sunte dai Ros


text:
Mai 2016
MAI - PRIME PAGJINE. EDITORIÂL - 1420-2020: il Friûl al torne al Venit. Vignesie e sta preparant l’aniversari / Aministrativis dai 12 di Jugn: dut un fisc / (L)INT FURLANE. Il gjal al cjante trê voltis / PAGJINE 2 – IPSE DIXIT. A à n dit de lenghe furlane / Pre Bepo Marchet, il cjantôr de anime dai furlans / L’inzirli dal elenc Lis oparis di Marchet che a àn gambiât il Friûl / Letaris ai furlans / PAGJINE 3 - La Setemane de culture furlane de SFF, une plene imersion inte furlanetât / Tiere Motus. Storie di un taramot / COGNONS DAL FRIÛL / La gnove Doc Friuli dal vin si pues clamâle in dutis lis altris lenghis ma no par furlan / PAGJINE 4 - Al è par tornâ il Folkest. Dos peraulis cun Andrea Del Favero, storic diretôr artistic dal plui impuartant festival folk dal Sud Europe | Biografie / Sovranitât alimentâr: furlans mangjait furlan / Twitter par catalan cumò ancje pai telefonuts / NETITI LA LENGHE / PAGJINE 5 - La Fieste dal Friûl dal 2017 si fasarà a Sapade/Plodn E intant, pal passaç in Friûl, lis solitis promessis de politiche… / Trop sono malâts di moto i furlans? Sal domandìn a 30 agns de scree de peraule par dî bikers: motârs | Il radun a ‘nt fâs trente / CJARGNE. La art floreâl di Nives Baldacconi / PAGJINE 6-7 - IL LUNARI DI MAI - SIMPRI BOGNS. AA.VV. Pietro Bonini 1844-1905, Tavagnà 1994 / LA POESIE. Flurida (1968) / RICETE. Sparcs cu la mimose / PROVERBIS / IMPRESCJ / ORT FURLAN / I SANTS DAL MÊS. Sants Canzi, Canzian e Canzianile / IL PERSONAÇ STORIC. Pauli Nicolet / NO SON PERAULIS PAR VECJOS. Spoiler / PAGJINE 8 - SLOVENIE. Cemût funzionie la pension in Slovenie? / Tieris antighis e peraulis incjantadis / Contâ il mont e fâ marketing par furlan / FRIÛL EUROPE. TTIP, ce isal? E je une Europe che e dîs di no a chest tratât, cun ancje il Friûl dentri / PAGJINE 9 - SCOMENCÂTS PAR FURLAN. L’inzegnôs hidalgo don Quijote de la Mancha di Miguel de Cervantes Saavedra | Il libri e l’autôr | Il tradutôr / La Centrâl | La storie de centrâl / Il grup furlan dai LaipNessLess di là dal clap cul tour Lis Maglis di Muzane. Us contìn ce che a àn cumbinât / PAGJINE 10 - Storie e poesie de Cjargne a traviers de anime di Ferigo La Societât Filologjiche Furlane i dediche l’event finâl de Setemane de culture | Di jerbas e di suns. La Spoon River di Ferigo ae Setemane de Culture Furlane / In memorie dal pitôr Nando Toso, artist risiervât ma tant valevul / IL FERÂL. A 40 agns dal taramot… / PAGJINE 12 - CUINTRISTORIE DAL TARAMOT. Cuarte pontade. Come i viers tal formadi / DI SCJAS IN SCJAS: I TARAMOTS INTE STORIE FURLANE. 1222: un gnûf scjas al bute jù cjasis, ma al fâs sù… Udin //
*** I articui a son disponibii fracant sul titul. Buine leture.


text:
NO SON PERAULIS PAR VECJOS. Spoiler
_Mandi nono! Vuê o soi propite ledrose. Mi àn spoilerât il gno telefilm favorît.
Spoile-ce?
_Spoilerât. Mi àn fat un spoiler!
Ah, cheste volte no tu mi freis: lu sai ancje jo ce che al è un spoiler. Al è chel aleton che a metin parsore de machine chei che a vuelin fâ i bulos.
_Ma no, nono, no stoi fevelant di chel spoiler li.
Pense che il gno amì Vigji al veve metût un spoiler ancje tal tratôr!
_Nono, scoltimi: o stoi fevelant di cine, di telefilms.
Ma cemût si metie un aleton parsore di un cine?
_Ti stoi disint che al è un altri spoiler, no chel che tu cognossis tu. Si dîs “spoilerâ” cuant che si ruvine a cualchidun il finâl o un toc impuartant di un cine o di un libri, contantlu prime che lui lu viodi.
Come cuant che Bepin mi à dit cemût che jere finide Ajax-Udin. E jo che no vevi nancje tacât la radio par viodile in regjistrade!
_Si, o come se cualchidun ti disès che Dart Fener al è il pari di Luke Skywalker. Âstu presint, no? Chei di Vueris Stelârs.
Cemût? Isal so pari? Chel paiaç cun chê mascare nere?
_Bon lasse pierdi. Dut câs, mi àn spoilerât il telefilm.
E cemût mai no lu vevistu viodût ancjemò? Lu vevistu regjistrât?
_No: no lu àn ancjemò mandât par television.
E cemût àno fat a contâti alc prime che al sucedi?
_Parcè che in Americhe lu fasin viodi prime che in Italie.
E cui isal chest amì american che si divertìs a contâti lis robis a pueste?
_Ma no, no covente jessi in Americhe: i telefilms cumò tu ju puedis cjalâ sul computer, ancje chei che a mostrin dome in Americhe. Dome che o ai let un articul che al contave il finâl de pontade: mi soi spoilerade di bessole!
Biele cheste! Un si pues ancje spoilerâ di bessôl!
_Si, ma a àn sbaliât chei che a àn scrit l’articul. Bisugne meti in grant la peraule “SPOILER” cuant che si conte alc cussì. Ma dulà vâstu cumò, nono?
Mi à clamât il gno amì Vigji a purcitâ. Spoiler: o finarìn cjocs! ❚
✒ Bete Di Spere


text:
Gnocis di arint par CARNIARMONIE Dai 15 di Lui ai 9 di Setembar, 30 concierts intes valadis de Cjargne. Tancj i artiscj furlans ospits de rassegne
Il festival estîf des Alps cjargnelis al fâs 25 agns e cheste edizion e je caraterizade di tantis novitâts e concierts intai lûcs plui biei de Cjargne: plêfs, glesiis antighis, salons, gnûfs auditoriums, museus. Dal 15 di Lui ai 9 di Setembar, 30 concierts in 24 Comuns cjapâts dentri, par une rassegne une vore seguide, li che la musiche classiche, il jazz, la contaminazion e la contemporanie, a son bogns di meti dacuardi guscj e preferencis diferentis.
Tra i concierts plui interessants, cun artiscj nazionâi e internazionâi, no mancje une buine rapresentance di musiciscj furlans. Tra i miôr, il violinist Daniele Pascoletti, che al sarà ai 16 di Lui inte glesie di Doltris a Dimpeç, cuntun program dedicât a Bach. La vôs recitante di Claudia Grimaz e il pianist Paolo Chiarandini, a saran protagoniscj a Fors Disore ai 23 di Lui, cun musichis ispiradis des composizions dal diretôr dal côr Vôs di Mont, Marco Maiero.
Ai 31 a Pontebe al è protagonist il grup furlan Mac Saxophone Quartet. Ai 11 di Avost a Mueç e je la volte dal Strolic dal poete Pieri Zorut, metût in musiche di Valter Sivilotti cul Côr Natissa di Aquilee, direzût di Luca Bonutti.
Ancjemò tant Friûl a Carniarmonie. Ai 20, al Museu Cjargnel di Tumieç, e je la volte di Amôrs, su poesiis di Pierluigi Cappello e musichis di Renato Miani, interpretadis di Elsa Martin ae vôs e Matteo Andri al piano (o vin fevelât dal progjet su La Patrie di Avrîl, ndr). Ancjemò a Tumieç, ai 31 di Avost, al vignarà presentât il Cantîr de Art, che al met dongje i miôr zovins strumentiscj a flât dal Friûl. Tierç apontament a Tumieç cu la None Sinfonie di Beethoven, ai 4 di Setembar, interpretade dal Côr F-VJ insiemi de Orchestre di Padue e dal Venit. I tocje dopo a Paulâr, ai 7 di Setembar, cui clavicembals antîcs restaurâts dai Fradis Leita di Prât di Cjargne, sunâts dai doi furlans Alberto Busettini e Michele Bravin. Finâl di rassegne ai 9 di Setembar, cu la version di Czerny dal Requiem di Mozart, direzût dal mestri Eddi De Nadai. La Cjargne no mancje mai di sorprendi! ❚
✒ Alessio Screm


text:
Dai prins di Mai Là di Moret al à il menù in lenghe furlane
L’hotel e ristorant Là di Moret di viâl Tresesin al è un dai plui innomenâts dal Friûl (intal 2005 al à fat 100 agns). La part pe ristorazion e je fate di Fogolâr Là di Moret, che al è il ristorant storic, un pont di riferiment de cusine furlane che al à vinçût tancj premis e segnalât des vuidis talianis plui impuartantis. Dongje di chel, al è il plui inovatîf L’Insolito Moret li de verande dal ambient. Il concet di cusine al è in leam strent cul teritori, dutune cun inovazion e contaminazion. Ma chest leam no si ferme al mangjâ: di resint, la part da L’insolito e je stade rinovade e tra lis novitâts al è il menù, che a partî dai prins di Mai al è ancje scrit par furlan. Dut fat di lôr iniziative, cence domandâ bêçs a istituzions publichis. La motivazion nus e spieghe il chef Stefano Basello, di Maian. «Parcè par furlan? Ma parcè che o sin furlans, po!» mi rispuint decîs «La nestre filosofie di cusine e je di leam cul teritori, e duncje al à di dimostrâlu ancje il nestri menù: cu la pratiche, cence tantis cjacaris. Cun di plui, in timps come chescj che no si cjate plui tant il furlan tai ristorants». Il risultât al è che «La int lu viôt e e reste sorprindude e contente a viodi la nestre lenghe dongje di talian, inglês e todesc». Nuie di miôr di un menù in lenghe furlane par fâ viodi cun concretece che il mangjâ al è furlan, duncje! Brâfs chei da L’Insolito Moret e a ‘nt spietìn altris…
Il menù (une cerce)
Introdusûts dal sproc «No podìn jessi plui sans di ce che o mangjìn; vivi daûr nature, parcè che o sin nature» ve ca une sielte di doi plats par ogni puartade, scrits cussì come che nus àn passât chei di Là di Moret. Par savê chei altris… lait a viodi di persone
APERITÎFS DI MANGJÂ
Frico 2.0
Creme di selino râf, rafioi di nolis
CRÛTS
Gjambarons di Grau marinâts cun grignei di senape e balsamic
Taiade di brancin cun creme di formadi caprin e cops di mandule
FORMADI E ROBE PURCINE
Cerce di formadis di lat di vacje de Cjargne – Malghe Alte Cjargne
Cerce di formadis di lat di cjavre di Taipane – aziende agricule Zore
I formadis a son compagnâts di pomis, mîl e confeture
I NESTRIS VÂS
Poleç, patatis e osmarin
Mignestron scomponût
PANINS
Baguette, persut crût S. Denêl Prolongo 18 mês
Baguette, cevole rosse di Cjavàs, trute fîl di fum, Montâs e butui di lidrichesse
DE CUSINE
Taiade di Manç
Poleç impanât cun Patatis
I DOLÇS
Crepes di pomulutis di bosc
L’Aur di Cividât
L’Insolito Moret, ristorantut in verande. Si pues stâ sui 20 euros ancje cul bevi. Sierât sabide e domenie a misdì. ❚


text:
I Celtis si incuintrin in Bretagne Dai 5 ai 14 di Avost, Lorient e devente la patrie celtiche Ducj i conseis par vivi al miôr il Festival Interceltic
Il festival Interceltic di Lorient in Bretagne (France) al è nassût 46 agns fa cu la intenzion di svilupâ e di fâ cognossi la musiche e la culture celtiche, e al stes timp cun chê di vierzisi e condividi chestis esperiencis cun altris nazions di divignince celtiche, tant che lis isulis britanichis (Écosse, Pays de Galles, Cornouailles, Île de Man, Irlande) e il nord de Spagne (Galice e Asturies). La peraule di ordin e je Interceltisim, ven a stâi un mût di jessi, di viodi, di fondi i confins celtics ancje viers altris lûcs, tieris di migrazions, tant che la Australie, la Americhe latine e sigûr, par ce che nus rivuarde, la Cjargne, dulà che a partî dal IV secul p.d.C. si son stanziâts i Celtis Carnis.
Duncje, dai 5 ai 14 di Avost, ducj i passionâts son invidâts a Lorient, par chest festival che al invide ogni an un Paîs diviers che al vedi a ce fâ cul mont celtic, e in chest 2016 e je la Australie a jessi stade clamade. Dîs zornadis di tante musiche e di diviersis ativitâts culturâls, di ogni sorte, par une programazion cetant largje e vivarose, dedicade ae mitiche culture celtiche. L’an passât, 940.000 personis si son cjatadis intal lûc de rassegne, tra parcs, stradis, borgadis e centris dedicâts, par une Lorient trasformade intune grande risierve, dulà che il flum Scorff si incuintre cul Blavet.
No dome concierts, ancje se a ’nd è plui di cincuante par plui di un centenâr di artiscj di nomee internazionâl, tant che Joan Baez, Alan Stivell, Dan Ar Braz e la Orchestre Sinfoniche de Bretagne, Andy Gibbs, Kement Tu e tancj altris, par concierts sedi di soliscj, par grups e par events dedicâts tant che la grande serade des armonichis, des cuarnamusis, des arpis, cun orchestris di grant nivel musicâl. A son daspò une schirie di events colaterâi, incuintris, mostris, marcjâts, cineforum, fiestis a teme.
Tra i lûcs plui interessants, il Ricint dal puart ritmic, par cognossi la storie de citât, il Cuartîr breton, cun animazions, rievocazions, robe di mangjâ e bevi celtis, Il Cjanton dal libri, cu lis plui impuartantis publicazions bretonis e des nazions celtichis, il Spazi peraulis e solidarietât, il Marcjât interceltic, il Stadi Breithz, cun tantis ativitâts e animazions, il Zardin des arts e dai liutârs e altris spazis e ocasions di incuintris, ducj di scuvierzi.
Il cost dai biliets al è contignût e al propon pachets bogns par cui che al à intenzion di passâ juste une fin di setemane o viodi spetacui ben selezionâts. Il sît internet www.festival-interceltique.bzh al da dutis lis informazions.
Duncje: grups folk, danzis tradizionâls, contis, mostris, enogastronomie, artesanât, par une manie celtiche cence paragons, parcè che il Festival Interceltic al è dal sigûr un dai plui impuartants e cognossûts tal mont e al merete pardabon di jessi vivût. Sedi mai che inte prossime edizion, a invidin la Cjargne tant che tiere di rapresentance celtiche. Nô o saressin ben contents! Alore tocje ben vulintîr fâ un salt in Bretagne, cussì di fâsi cognossi! ❚


text:
Ligurie
La Ligurie e je une regjon de Italie dal Nord cun 1 milions e mieç di abitants. E cunfine a Nord cul Piemont, a soreli jevât cu la Emilie-Romagne e la Toscane, e a soreli bonât cu la France; a Sud e je bagnade dal Mar Ligure. Il cjâf lûc al è Gjenue.
Tabele dai contignûts
Teritori[cambie | modifiche il codiç]
La Ligurie e je la tierce regjon taliane plui piçule, daspò Val d'Aoste e Molîs; purpûr e à la tierce maiôr densitât di abitants par chilometri cuadri.
La conformazion dal teritori e je prevalentementri montagnose (scuasit doi tierçs): la planure e je cirche l'un par cent dal totâl da la estension, e si cjate scuasit dute inte zone di La Spezie. Lis cuestis a son rimpinidis e con piçulis lîts inte Riviere di Jevât e un pôc plui amplis inte Riviere di Bonât.
Storie[cambie | modifiche il codiç]
Dilunc la etât di mieç la Ligurie e fasè part de Republiche marinare di Gjenue. Napoleon invadè il teritori de Republiche intal 1797 che e fo anetude al Prin imperi francês. Il congrès di Viene dal 1815 assegnà la Ligurie al Ream di Sardegne, sot dal domini dai Savoe. Dal 1860 e fasè part dal Ream d'Italie, e intal 1946 pasà sot de Republiche Taliane.
Economie[cambie | modifiche il codiç]
L'agricolture e je limitade a pôcs insediaments par vie de inacessibilitât dal teritori, e e je limitade ae colture di ulivis, frutam e flôrs: di chescj ultims la produzion locâl e je la mitât di chê nazionâl. L'industrie pesant e je stade un setôr impuartant fin tai agns '70, cun industriis come Ansaldo e Fincantieri. Al dì di vuê fondamentâl al è il turisim: i puescj plui visitâts a son Gjenue par storie, art e culture; altris zonis a son lis Cinc tieris e Portovenere, dongje La Spezie.
Politiche[cambie | modifiche il codiç]
Zonte regjonâl:
- Claudio Burlando - president
- Massimiliano Costa - vizi president e assessôr ae istruzion, formazion e politichis sociâls
- Maria Bianca Berruti - assessôr ae edilizie e lavôrs publics
- Margherita Bozzano - assessôr al turisim
- Giancarlo Cassini - assessôr ae agricolture, pescje e protezion civîl
- Renzo Guccinelli - assessôr al disvilup economic, industrie, comerci e artesanât
- Luigi Merlo - assessôr aes infrastruturis, traspuarts e puart
- Claudio Montaldo - assessôr ae salût e sigurece dai citadins
- Fabio Morchio - assessôr ae culture, sport e spetacul
- Giovanni Battista Pittaluga - assessôr ae organizazion, risorsis umanis e informatiche
- Carlo Ruggeri - assessôr ae planificazion teritoriâl e urbanistiche
- Giovanni Vesco - assessôr aes politichis dal lavôr e de imigrazion
- Franco Zunino - assessôr al ambient


text:
Cognossût tal web come gelostellato, Cîl glaçât di une volte e Salvadeat di cumò, al trafiche dispès cu la marilenghe.
Furlan dal '75, al lavore tant che insegnant di dirit e economie tor pes scuelis superiôrs, publichis e privadis, ma i capite di insegnâ furlan ator pes mediis e di fâ il sportelist ator pes bibliotechis.
Al fâs i cartelons par l'Udin scrits par furlan, al lei libris par fruts, al scrîf contis curtis ancje par talian, al bute jù i pensîrs cuant che i capite, e di sigure al fâs cualchi altre robe che cumò no si vise. Al à vût lavorât intal mont de editorie e al lei libris di ogni sorte, cuntun voli di gale par chei di contis. Di fat, al à publicât Contis di famee e Soreli jevât a mont, vincint ancje il Sant Simon tal 2015.
La Ostarie Leterarie di Contecurte e je une creature che i dà une vore di sodisfazions.
Intal 2000 al à vinçût il premi leterari San Simon pe narative cu La maree nere e altri contis e il prin premi intal concors pes senegjaturis dal CEC cun Viatores.
Altris sôs contis a son vignudis fûr su la riviste La Comugne, dulà che intal 2002 a je stade publicade la sô senegjature Ecstasy.
Tal 2002 al à publicât une opare une vore origjinâl, l’audiolibri Sense parodie des oparis di fantasience dai agns ’50. Al è ancje cjantant de gnove formazion dai Soglia del Dolore (punk band) dal 2004. Intal 2008 al vinç il Premi Friûl cul progjet Francis and The Phantoms (darkwave). Sô ultime produzion leterarie al è il libri "Scûr di lune", jessût pe KappaVu. Al è il famei de preseade ostarie di Contecurte e fidât letôr in public des contis dal Ostîr...
Dal 2000, cun altris siei compaesans, al à metût sù la Companie di teatri amatoriâl Dreteledrôs e di chê volte al à burît fûr cualchi spetaculut, une vore di leturis e plui di cualchi cors di fonde par condividi cheste passion e par stiçasi e stiçâ chei altris a fâ i conts cun lis propis emozions.
In tes robis che i plasin si bute cun morbìn, come tirâ sù ulîfs par fâ il vueli dulà butâ dentri i pevaroncins dal Ostîr, o pûr, tai ultins timps, mentintsi tal cjâf di zuiâ a rugby te scuadre dai vecjats (old) dai Black Ducks Rugby Gemona.
A seconde dai dis e pense che la vite sedi une freadure grandonone cence sens o une fortune plene di oportunitâts.
La sô pôre e je chê di butâ vie il timp, la sê passion e je di butâsi in robis e puescj gnûfs, pene ch'e po. Ancje cuant che a somein plens di int fûr cu la cassele, come Contecurte.
Lussia a jè cumò in orbita in the sky with diamond parsè che si à inamorada.
Lussia a jè mari di doi gavanei
Lussia lavora di tancj agns cui fruts ator pa regjon e inaltrò... scrîf spetacui e puisiis
Lussia pitura monts, lei libris e contis a vôs alta, pa radio, pa lis stradis,
Lussia a jè una Trastolona
Lussia à partecipât a diviars Poetry Slam e a' nd à ancja organizâts un Trê
Lussia à vût il plasê di colaborâ cun tancj musiciscj, in particolâr, à vût doi grops che la acompagnavin ta la letura des sôs poesîs: K'Ramar e Eletrike Skeletriche Poetiche
Lussia à fat tantis voltis pardibon la osteade (gestiva un osteria in montagna tai periodos di feriis di ches altris
Lussia fâs part da SottanePoetiche...un grop di feminis creativis
Lussia ancjamò no sa se che fasarà di granda.
(in spiete di bio)


text:
Friûl-Vignesie Julie
Il Friûl-Vignesie Julie è je une regjon de Republiche Taliane cuntun 1,2 milions di abitants cun cjâf lûc Triest.
Il Friûl-Vignesie Julie è je une regjon autonome a statût speciâl, formade dal Friûl (che al'è su par ju il 90% dal teritori), e dal toc de Vignesie Julie restade sot de Italie dopo la seconde vuere mondiâl.
E confine a soreli jevât cu la Slovenie, a nord cu la Austrie a soreli bonât cun il Venit, e a sud al è bagnât dal Mâr Adriatic.
Tabele dai contignûts
Teritori[cambie | modifiche il codiç]
La regjon si slargje par scuasit 8 mil chilometros in cuadri, de Cjargne, zone montane al cunfin cun l'Austrie, passant pes culinis morenichis, fin ae planure, dividude da la linie des risultivis in alte e basse. Lis cuestis a son bassis a Ovest (Marine di Maran, Marine di Grau e Golf di Panzan) e plui altis e taiuçadis inte zone de provincie di Triest, dulà che lis clevis dal Cjars a rivin fin tal mâr.
Storie[cambie | modifiche il codiç]
Il Friûl-Vignesie Julie al è une regjon istituide daspò de Seconde vuere mondiâl, intal 1963: al è formât dal Friûl storic e dal toc di Vignesie Julie restât ae Italie daspò dal tratât di pâs di Paris. Tal 1964 l'Italie e à ricognossût ae regjon la sô autonomie, par vie de vicinance ae Coltrine di fiâr e des minorancis linguistichis ancjemò presints intes zonis di confin. Tal 1968 e je stade istituide la provincie di Pordenon, dividint in doi tocs la provincie di Udin.
Chest al è un elenc di vôs di Vichipedie su la storie dal teritori prime dal 1945:
Economie[cambie | modifiche il codiç]
Agriculture[cambie | modifiche il codiç]
Il teritori de regjon al è pôc compancj e no simpri fertil: par chest il setôr de agriculture nol è svilupât come in altris zonis, di mût che la produzion e e je restade a un bas nivel di mecanizazion.
Inte zone montane (Cjargne) al è presint l'alevament di bovins e suins; inte zone colinâr, soredut inte part orientâl de regjon, e si cultive la vît, par produsi diviersis cualitâts di vin (Merlot, Cabernet, etc.). La planure permet di coltivâ soredut blave e jerberave. La pescje e je a vonde svilupade (Lagune di Maran e Lagune di Grau).
Industrie[cambie | modifiche il codiç]
Intai ultims agns la grande industrie e je in decjadince; al dì di vuê a son plui dispatussadis lis impresis di plui piçulis dimensions, derivadis dal mont artesanâl.
- Distrets industriâi: Manzan (cjadreis), Sant Denêl (alimentâr), Brugnere (amobiliment)
- Grandis industriis: intal cjamp navâl a son logadis intes zonis di Monfalcon e Triest; l'industrie dal açâr e je presint a pôcs chilometris di Udin.
Terziari[cambie | modifiche il codiç]
Turisim:
- Tarvis, For Disore, Ravasclêt, Nevee, Plan dal Cjaval: sports invernâi
- Lignan, Grau: turisim balneâr
- Cividât, Aquilee, Palme , Pinçan : turisim storic e culturâl
Traspuarts[cambie | modifiche il codiç]
Aeropuarts[cambie | modifiche il codiç]
La regjon e je servide da un aeropuart internazionâl, logât a Roncjis di Monfalcon, a 20 chilometris di Gurize, a 33 di Triest e a 40 di Udin.
Autostradis[cambie | modifiche il codiç]
Ducj i cjâf lûcs di provincie a son colegâts ae rêt autostradâl taliane: Triest e Gurize cun la A4, Udin cun la A23 e Pordenon cun la A28.
Feroviis[cambie | modifiche il codiç]
La regjon e je traviersade di impuartantis liniis feroviaris, tant pal trafic passazîrs che pes marcjanziis, come la Ferovie Vignesie-Triest e la Ferovie Udin-Tarvis, prime linie di mont a alte velocitât in Europe. A Çarvignan si cjate il plui grant scâl feroviari de regjon.
Là de Union Europeane al è in vore il progjet clamât Coridôr 5, une linie ad alte velocitât che e varà di colegâ Lisbone cun Kiev, e che traviersarà, daûr dal progjet, ancje la basse furlane.
Politiche[cambie | modifiche il codiç]
Zonte regjonâl al dì di vuê (nomenade intal 2013):
President
Vizi President
- Sergio Bolzonello - Assessôr alis ativitâs produtivis, comercjo, cooperazion, risorsis agriculis, naturâls, forestâls
Zonte regionâl
- - Paolo Panontin - funsion publiche,autonomiis locâls, ambient e protezion civil
- - Gianni Torrenti - culture, sport e solidarietât
- - Sara Vito - ambient e energjie
- - Francesco Peroni - risorsis economichis e finanziariis, patrimoni,relazions internazionâls e comunitariis
- - Maria Sandra Telesca - famee, salût e protezion sociâl
- - Loredana Panariti - istruzion,lavôr, formazion, pars oportinuâs e ricercje
- - Mariagrazia Santoro - mobilitât, infrastruturis di traspuart, planificazion teritorial e universitât
President dal Consei Regjonâl
- Franco Iacop
Viôt ancje[cambie | modifiche il codiç]
Leams[cambie | modifiche il codiç]
- (furlan) il sît de Regjon
- (talian) il sît de Regjon pa talian